C 327/1

KOMUNIKAZZJONI MILL-KUMMISSJONI LILL-PARLAMENT EWROPEW, IL-KUNSILL U L-QORTI TAL-AWDITURI

Kontijiet annwali konsolidati tal-Unjoni Ewropea għas-sena finanzjarja 2018

(2019/C 327/01)

WERREJ

DAĦLA 2

QAFAS POLITIKU U FINANZJARJU TAL-UNJONI EWROPEA, GOVERNANZA U RESPONSABBILTÀ 3

NOTA LI TAKKUMPANJA L-KONTIJIET KONSOLIDATI 9

PUNTI EWLENIN TAS-SENA FINANZJARJA 2018 10

RAPPORTI FINANZJARJI KONSOLIDATI U NOTI TA’ SPJEGA 12

KARTA BILANĊJALI 13

RAPPORT TAL-INTROJTU 14

RAPPORT TAL-FLUSS TAL-FLUS 15

DIKJARAZZJONI TAL-BIDLIET FL-ASSI NETTI 16

NOTI GĦAR-RAPPORTI FINANZJARJI 17

DISKUSSJONI U ANALIŻI TAR-RAPPORT FINANZJARJU 90

RAPPORTI DWAR L-IMPLIMENTAZZJONI BAĠITARJA U NOTI TA’ SPJEGA 104

GLOSSARJU 159

LISTA TA’ ABBREVJAZZJONIJIET 163

DAĦLA

Bi pjaċir nippreżenta l-kontijiet annwali tal-2018 tal-Unjoni Ewropea. Dawn jipprovdu ħarsa kompleta lejn il-finanzi tal-UE u l-implimentazzjoni tal-baġit tal-UE għas-sena l-oħra, inkluża informazzjoni dwar obbligazzjonijiet kontingenti, impenji finanzjarji u obbligazzjonijiet oħra tal-Unjoni. Joffru spjegazzjonijiet taċ-ċifri finanzjarji ewlenin u l-evoluzzjoni tagħhom billi jirriflettu n-natura pluriennali tal-attivitajiet tal-Unjoni. Il-kontijiet annwali konsolidati tal-Unjoni Ewropea huma parti mill-pakkett tar-rapporti finanzjarji u ta’ responsabbiltà integrati tal-Kummissjoni u jiffurmaw parti essenzjali mis-sistema żviluppata ħafna tar-responsabbiltà finanzjarja.

Minkejja d-daqs relattivament żgħir tiegħu, il-baġit tal-UE jagħmel differenza kbira għal miljuni ta’ Ewropej. Jikkomplementa l-baġits nazzjonali u jappoġġja l-prijoritajiet politiċi meta dan ikollu valur miżjud reali u meta jwassal riżultati bl-aktar mod effiċjenti.

L-2018 kienet il-ħames sena taħt il-qafas finanzjarju pluriennali attwali; il-programmi finanzjarji kollha huma kompletament operazzjonali. L-implimentazzjoni tal-baġit tal-UE ammontat għal total ta’ EUR 173,1 biljun f’approprjazzjonijiet ta’ impenn, u EUR 156,7 biljun f’approprjazzjonijiet ta’ pagament. Matul is-sena, il-baġit tal-UE kompla jipprovdi r-reazzjoni tagħna għall-isfidi li rriżultaw minn ambjent ġeopolitiku kumpless filwaqt li fl-istess ħin iggarantixxa investiment strateġiku u tkabbir sostenibbli fl-Ewropa.

Kważi nofs il-fondi kienu mmirati biex jistimulaw it-tkabbir, l-impjiegi u l-kompetittività. Il-finanzjament ingħata għar-riċerka u l-innovazzjoni taħt Orizzont 2020, għall-intrapriżi żgħar u medji taħt il-programm COSME jew għall-edukazzjoni taħt Erasmus+. Il-Fond Ewropew għall-Investimenti Strateġiċi, il-Faċilità Nikkollegaw l-Ewropa u l-Fondi Strutturali u ta’ Investiment Ewropej kollha kellhom rwol importanti wkoll. Nistedinkom tiskopru l-istejjer kollha wara ħafna mill-investimenti tal-UE fil-portal InvestEU (https://europa.eu/investeu).

Il-baġit tal-UE offra wkoll appoġġ b’saħħtu f’oqsma oħra ta’ prijorità bħall-approċċ komprensiv tal-UE għall-migrazzjoni, l-unjoni tas-sigurtà u l-azzjoni esterna tal-UE. Ippermetta li l-Unjoni jkollha rwol b’saħħtu lil hinn mill-fruntieri tagħna waqt perjodu ta’ turbulenza fil-viċinat tal-Ewropa u kkontribwixxa biex jintlaħqu objettivi politiċi trasversali marbuta mat-tibdil fil-klima u mal-bijodiversita. L-ammont allokat għall-integrazzjoni tat-tibdil fil-klima fl-2018 ammonta għal aktar minn EUR 32 biljun, li huwa 20 % tal-baġit totali.

Fl-aħħar nett, l-appoġġ kontinwu ngħata biex jiġi promoss it-tkabbir sostenibbli u l-preservazzjoni tar-riżorsi naturali permezz tal-Politika Agrikola u tas-Sajd Komuni u l-attivitajiet fl-oqsma tal-klima u tal-ambjent taħt il-programm LIFE.

Il-kontijiet annwali konsolidati tal-Unjoni Ewropea huma prodotti skont l-Istandards Internazzjonali tal-Kontabbiltà għas-Settur Pubbliku. Sabiex jinżammu dawn l-istandards, il-Kummissjoni konsistentement ittejjeb ir-regoli u l-proċeduri, l-istruttura organizzazzjonali u l-aġilità tagħha. Ir-rappurtar konsistentement u effettivament iżid ir-responsabbiltà tan-nefqa tal-UE, mhux biss għall-fini ta’ konformità legali. Dan jgħin biex tinvolvi ruħha maċ-ċittadini u ma’ partijiet ikkonċernati oħra, u biex iżżomm il-kunfidenza u l-fiduċja tagħhom fl-Unjoni Ewropea.

Günther H. OETTINGER

Il-Kummissarju għall-Baġit u r-Riżorsi Umani

QAFAS POLITIKU U FINANZJARJU TAL-UNJONI EWROPEA, GOVERNANZA U RESPONSABBILTÀ

L-Unjoni Ewropea (UE) hija Unjoni li fiha l-Istati Membri jikkonferixxu kompetenzi sabiex jiksbu objettivi li għandhom komuni bejniethom. L-Unjoni twaqqfet fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jappartjenu għal minoranzi. Dawn il-valuri huma komuni għall-Istati Membri f’soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel.

1. QAFAS POLITIKU U FINANZJARJU

It-Trattati tal-UE

L-objettivi u l-prinċipji globali li jiggwidaw lill-Unjoni u lill-Istituzzjonijiet Ewropej huma definiti fit-Trattati. L-Unjoni u l-istituzzjonijiet tal-UE jistgħu jaġixxu biss fil-limiti tal-kompetenzi mogħtija mit-Trattati sabiex jilħqu l-objettivi stabbiliti hemmhekk u jridu jagħmlu dan f’konformità mal-prinċipji (1) tas-sussidjarjetà u tal-proporzjonalità. Sabiex tilħaq l-objettivi tagħha u twettaq il-politiki tagħha, l-Unjoni tipprovdi lilha nnifisha bil-mezzi finanzjarji neċessarji. Il-Kummissjoni hija responsabbli mill-implimentazzjoni tal-objettivi f’kooperazzjoni mal-Istati Membri u f’konformità mal-prinċipju ta’ ġestjoni finanzjarja tajba.

L-UE ssegwi l-objettivi stabbiliti fit-Trattat b’għadd ta’ għodod, li waħda minnhom hija l-baġit tal-UE. Oħrajn huma, pereżempju, il-proposta ta’ leġiżlazzjoni jew is-segwitu tal-istrateġiji ta’ politika.

Il-prijoritajiet politiċi tal-Kummissjoni

Il-prijoritajiet politiċi tal-Kummissjoni huma definiti fil-linji gwida politiċi stabbiliti mill-President tal-Kummissjoni. Dawn il-linji gwida jipprovdu pjan direzzjonali għall-azzjoni tal-Kummissjoni li hu konsistenti għalkollox u kompatibbli mal-Ewropa 2020 bħala l-istrateġija fit-tul tal-UE għat-tkabbir.

10 PRIJORITAJIET

— —Spinta ġdida għall-impiegi, it-tkabbir u l-investiment. — —Politika kummerċjali bbilanċjata u progressiva sabiex tiġi kkontrollata l-globalizzazzjoni — —Suq uniku diġitali konness. — —Żona ta’ Ġustizzja u Drittijiet Fundamentali abbażi tal-fiduċja reċiproka. — —Unjoni tal-Enerġija reżiljenti b’politika dwar it-tibdil fil-klima li tħares ‘il quddiem. — —Lejn politika ġdida dwar il-migrazzjoni. — —Suq intern aktar ġust u profond b’bażi industrijali msaħħa. — —L-Ewropa bħala attur globali aktar b’saħħtu. — —Unjoni Ekonomika u Monetarja (UEM) aktar ġusta u profonda. — —Unjoni tal-bidla demokratika.

Ewropa 2020 strateġija

L-istrateġija Ewropa 2020 miftiehma fl-2010 mill-Kapijiet tal-Istat jew mill-Gvern tal-Istati Membri tal-UE ddefiniet strateġija ta’ tkabbir u impjiegi ta’ 10 snin għall-UE (2). L-istrateġija ppreżentat tliet prijoritajiet li jsaħħu lil xulxin b’mod reċiproku ta’ tkabbir intelliġenti, sostenibbli u inklużiv b’ħames miri ewlenin tal-UE.

Il-baġit tal-UE huwa wieħed mil-lievi tal-UE li jikkontribwixxu sabiex jintlaħqu l-objettivi ta’ Ewropa 2020. Qegħdin jiġu mobilizzati firxa wiesgħa ta’ azzjonijiet fil-livelli nazzjonali, tal-UE u internazzjonali biex jinkisbu riżultati konkreti b’rabta mal-istrateġija Ewropa 2020.

Aġenda 2030 għal Żvilupp Sostenibbli (3)

L-iżvilupp sostenibbli ilu żmien twil fil-qalba tal-proġett Ewropew. It-Trattati tal-UE jagħrfu d-dimensjonijiet ekonomiċi, soċjali u ambjentali tiegħu li jenħtieġ li jiġu indirizzati flimkien. L-UE hija impenjata favur żvilupp li jissodisfa l-ħtiġijiet tal-preżent u li ma jxekkilx il-ħila tal-ġenerazzjonijiet futuri li jissodisfaw il-ħtiġijiet tagħhom. Il-baġit tal-UE għandurwol essenzjali f’ħafna sfidi għas-sostenibbiltà, li jvarjaw mill-qgħad fost iż-żgħażagħ għat-tixjiħ tal-popolazzjoni, it-tibdil fil-klima, it-tniġġis, l-enerġija sostenibbli u l-migrazzjoni. Taħt il-Kummissjoni preżenti, l-iżvilupp sostenibbli huwa integrat fi proġetti trażversali ewlenin, kif ukoll f’politiki u inizjattivi settorjali.

Il-politiki appoġġjati mill-baġit tal-UE huma implimentati f’konformità mal-Qafas Finanzjarju Pluriennali (QFP) u mal-leġiżlazzjoni settorjali korrispondenti li tiddefinixxi l-programmi tal-infiq.

Il-Qafas Finanzjarju Pluriennali u l-programmi tal-infiq

Il-qafas Finanzjarju Pluriennali jittraduċi l-prijoritajiet politiċi tal-UE f’termini finanzjarji matul perjodu twil biżżejjed biex ikun effettiv u jipprovdi viżjoni koerenti fit-tul għall-benefiċjarji tal-fondi tal-UE u l-awtoritajiet nazzjonali li jipprovdu l-kofinanzjament. Huwa jiffissa ammonti massimi annwali (limiti massimi) għan-nefqa tal-UE kollha kemm hi u għall-kategoriji prinċipali tal-infiq (intestaturi). Is-somma tal-limiti massimi tal-intestaturi kollha tagħti l-limitu massimu totali ta’approprjazzjonijiet ta’ impenn. Il-Qafas Finanzjarju Pluriennali huwa adottat b’unanimità u jindika l-qbil tal-Istati Membri kollha mal-objettivi u mal-livell tal-infiq (il-livell massimu tal-impenji u l-pagamenti tal-baġit), bil-kunsens tal-Parlament Ewropew.

Ftehim interistituzzjonali

Il-Qafas Finanzjarju Pluriennali huwa kkomplementat bil-ftehim interistituzzjonali (4) li huwa ftehim politiku bejn il-Parlament Ewropew, il-Kunsill u l-Kummissjoni. L-għan ta’ dan il-ftehim, adottat fl-2013 skont l-Artikolu 295 tat-TFUE, huwa li jimplimenta d-dixxiplina baġitarja, itejjeb il-funzjonament tal-proċedura baġitarja annwali u l-kooperazzjoni bejn l-istituzzjonijiet fuq kwistjonijiet baġitarji, kif ukoll li jiżgura ġestjoni finanzjarja tajba.

Il-baġit annwali

Il-baġit annwali jitħejja mill-Kummissjoni u ġeneralment jintlaħaq qbil dwaru sa nofs Diċembru mill-Parlament Ewropew u mill-Kunsill abbażi tal-proċedura tal-Art. 314 tat-TFUE. Skont il-prinċipju tal-ekwilibriju baġitarju, id-dħul totali jrid ikun ugwali għan-nefqa totali (approprjazzjoniet ta’ pagament) għal sena finanzjarja partikolari.

Is-sors ta’ finanzjament ewlieni tal-UE huwa d-dħul mir-riżorsi proprji li huwa kkumplementat minn dħul ieħor. Hemm tliet tipi ta’ riżorsi proprji: riżorsi proprji tradizzjonali (bħal dazji doganali jew imposti fuq iz-zokkor), ir-riżorsa proprja bbażata fuq it-taxxa fuq il-valur miżjud (VAT) u r-riżorsi proprji bbażati fuq l-introjtu nazzjonali gross (ING). Dħul ieħor li jiġi mill-attivitajiet tal-UE (pereżempju multi relatati mal-kompetizzjoni) normalment jirrappreżenta inqas minn 10 % tad-dħul totali. L-ammont kumplessiv tar-riżorsi proprji meħtieġa għall-iffinanzjar tal-baġit jiġi ddeterminat min-nefqa totali bit-tnaqqis ta’ dħul ieħor. Fil-QFP kurrenti, l-ammont totali ta’ riżorsi proprji ma jistax jaqbeż il-1,20 % tas-somma tal-introjtu nazzjonali gross (ING) tal-Istati Membri.

In-nefqa operattiva tal-UE tkopri d-diversi intestaturi tal-Qafas Finanzjarju Pluriennali u tieħu forom differenti, skont kif jitħallsu u jiġu ġestiti l-flus. Il-baġit tal-UE huwa implimentat fi tliet modi ta’ ġestjoni:

— Ġestjoni kondiviża: skont dan il-metodu ta’ implimentazzjoni tal-baġit, il-kompiti jiġu ddelegati lill-Istati Membri. Madwar 75 % tan-nefqa taqa’ taħt dan il-mod ta’ ġestjoni li jkopri oqsma bħall-infiq fuq l-agrikoltura u l-azzjonijiet strutturali.

— Ġestjoni diretta: din hija meta l-baġit jiġi implimentat direttament mis-servizzi tal-Kummissjoni.

— Ġestjoni indiretta: din tirreferi għal każijiet fejn il-Kummissjoni tikkonferixxi l-kompiti ta’ implimentazzjoni tal-baġit lil partijiet terzi, bħal aġenziji regolatorji tal-UE jew organizzazzjonijiet internazzjonali.

Regolament Finanzjarju

Ir-Regolament Finanzjarju (RF) (5) applikabbli għall-baġit ġenerali huwa att ċentrali fl-arkitettura regolatorja tal-finanzi tal-UE li jiddefinixxi r-regoli finanzjarji tal-UE applikabbli għall-baġit tal-UE.

2. GOVERNANZA U RESPONSABBILTÀ

2.1. STRUTTURA ISTITUZZJONALI

Il-governanza organizzazzjonali tal-UE tikkonsisti f’istituzzjonijiet, aġenziji u korpi oħrajn tal-UE, li huma elenkati fin-nota 9 tan-noti għar-rapporti finanzjarji kkonsolidati. Il-Bank Ewropew tal-Investiment (BEI), il-Fond Ewropew tal-Investiment (FEI) u l-Bank Ċentrali Ewropew (BĊE) mhumiex inklużi fil-kamp ta’ applikazzjoni tar-Regolament Finanzjarju. L-istituzzjonijiet ewlenin, fis-sens li huma responsabbli għat-tfassil ta’ politiki u t-teħid tad-deċiżjonijiet, huma l-Parlament Ewropew, il-Kunsill Ewropew, il-Kunsill u l-Kummissjoni:

Il-Kummissjoni Ewropea hija organizzazzjoni unika. Skont it-Trattat, il-Kummissjoni hija responsabbli għall-ippjanar, it-tħejjija u t-tressiq ta’ proposti ta’ leġiżlazzjoni; għall-immaniġġjar tal-politiki tal-UE, inklużi l-monitoraġġ tal-implimentazzjoni tal-leġiżlazzjoni tal-UE u l-iżgurar tal-infurzar tagħha u l-allokazzjoni tal-finanzjament tal-UE; u għar-rappreżentazzjoni tal-UE f’livell internazzjonali.

Kif previst fit-Trattat (6), il-Kummissjoni timplimenta l-baġit f’kooperazzjoni mal-Istati Membri. Flimkien, dawn jiżguraw li l-approprjazzjonijiet jintużaw f’konformità mal-prinċipji ta’ ġestjoni finanzjarja tajba. Ir-regolamenti jistabbilixxu l-obbligi ta’ kontroll u ta’ awditjar tal-Istati Membri fl-implimentazzjoni tal-baġit u r-responsabbiltajiet li joħorġu minn din. Jistabbilixxu wkoll ir-responsabbiltajiet u r-regoli dettaljati għal kull istituzzjoni rigward is-sehem tagħha fl-implimentazzjoni tan-nefqa tagħha.

Il-Kummissjoni twettaq dawn ir-rwoli taħt it-tmexxija tal-Kulleġġ tal-Kummissarji, li jistabbilixxi l-prijoritajiet u jieħu responsabbiltà politika ġenerali għad-deċiżjonijiet tal-Kummissjoni. Il-President, li r-rwol tiegħu ssaħħaħ mit-Trattati ta’ Nizza u ta’ Lisbona, jiddeċiedi dwar l-organizzazzjoni interna tal-Kummissjoni, filwaqt li jiżgura li din taġixxi b’mod konsistenti, effiċjenti u bħala korp kulleġġjat.

Il-funzjonament intern tal-Kummissjoni huwa bbażat fuq għadd ta’ prinċipji ewlenin li jirfdu l-governanza tajba: irwoli u responsabbiltajiet ċari, impenn qawwi għall-ġestjoni tal-prestazzjoni u konformità mal-qafas legali, mekkaniżmi ta’ akkontabbiltà ċari, qafas regolatorju inklużiv u ta’ kwalità għolja, aċċess miftuħ u trasparenza u standards għoljin ta’ mġiba etika.

2.2. L-ISTRUTTURA TA’ GOVERNANZA TAL-KUMMISSJONI

Il-Kummissjoni Ewropea għandha sistema ta’ governanza unika, b’distinzjoni ċara bejn l-istrutturi ta’ sorveljanza politika u amministrattiva u linji definiti sewwa ta’ responsabbiltà u responsabbiltà finanzjarja (7). Is-sistema hija bbażata fuq it-Trattati u l-istruttura evolviet sabiex tadatta għal ambjent li qed jinbidel u sabiex tibqa’ konformi mal-aħjar prattika kif stabbilita fl-istandards internazzjonali rilevanti (8).

Fl-2018, il-Kummissjoni adottat “pakkett ta’ governanza” (9), li ssimplifika u saħħaħ b’mod sinifikanti l-arranġamenti tal-governanza korporattiva tagħha u ingrana l-ħidma riċenti fl-awditjar mill-Qorti Ewropea tal-Awdituri (10) u mis-Servizz tal-Awditjar Intern.

— Il-Kulleġġ tal-Kummissarji jassumi responsabbiltà politika kolleġġjali għall-ħidma tal-Kummissjoni. L-implimentazzjoni operattiva tal-baġit hija ddelegata lid-Diretturi Ġenerali u lill-Kapijiet tas-Servizzi li jmexxu l-istruttura amministrattiva tal-Kummissjoni (11).

— Il-Kulleġġ jiddelega l-kompiti ta’ ġestjoni finanzjarja lid-Diretturi Ġenerali jew lill-Kapijiet tas-Servizzi li b’hekk isiru Uffiċjali Awtorizzanti b’Delega (AOD). Dawn il-kompiti jistgħu ulterjorment jiġu ddelegati lil Diretturi, Kapijiet ta’ Unitajiet u oħrajn, li b’hekk isiru Uffiċjali Awtorizzanti b’Sottodelega. Ir-responsabbiltà tal-Uffiċjali Awtorizzanti tkopri l-proċess sħiħ tal-ġestjoni, mid-determinazzjoni ta’ x’hemm bżonn li jsir biex jintlaħqu l-objettivi tal-politika stabbiliti mill-istituzzjoni sal-ġestjoni tal-attivitajiet minn perspettiva kemm operattiva kif ukoll baġitarja.

— Il-Kumitat tal-Progress tal-Awditjar jagħti segwitu għall-implimentazzjoni tal-awditi, b’mod partikolari s-Servizz tal-Awditjar Intern, iżda anki fuq il-bażi tal-awditi tal-Qorti Ewropea tal-Awdituri.

— Taħt l-awtorità tal-President, il-Bord għall-Ġestjoni Korporattiva, ippresedut mis-Segretarju Ġenerali, ilaqqa’ flimkien fuq bażi regolari lid-Diretturi Ġenerali responsabbli għall-baġit, ir-riżorsi umani u s-sigurtà, u d-Direttur Ġenerali tas-Servizz Legali. Il-Membru/i responsabbli għall-baġit u l-amministrazzjoni fil-Kabinett tal-President, kif ukoll il-Kap(ijiet) tal-Kabinett tal-Membru/i tal-Kummissjoni inkarigat(i) mill-baġit, ir-riżorsi umani u l-amministrazzjoni, huma osservaturi. Il-bord jipprovdi koordinazzjoni, superviżjoni, pariri u orjentazzjonijiet strateġiċi dwar kwistjonijiet relatati mal-ġestjoni korporattiva, f’oqsma li jinkludu l-ġestjoni ta’ riżorsi finanzjarji u umani, ġestjoni tar-riskju, ġestjoni tal-prestazzjoni, governanza tal-IT, ċibersigurtà u sigurtà fiżika, kontinwità tal-operat, u ġestjoni tal-informazzjoni. B’dan il-mod, il-Bord tat-Tmexxija Korporattiva jikkontribwixxi għall-iżgurar li l-istrutturi, il-proċessi u l-politiki amministrattivi neċessarji jkunu implimentati fil-Kummissjoni sabiex jitwettqu l-prijoritajiet politiċi tal-Kulleġġ u l-kompiti inkarigati lilu mit-Trattati b’mod effiċjenti u effettiv.

2.3. IL-ĠESTJONI FINANZJARJA TAL-KUMMISSJONI

Fil-Kummissjoni, ir-rwoli u r-responsabbiltajiet fil-ġestjoni finanzjarja huma definiti (eż. fir-Regolament Finanzjarju) u applikati b’mod ċar. Dan huwa approċċ deċentralizzat b’responsabbiltajiet ċari bil-għan li tinħoloq kultura amministrattiva li tħeġġeġ lill-impjegati taċ-ċivil jerfgħu r-responsabbiltà għall-attivitajiet li fuqhom għandhom kontroll u sabiex jingħataw kontroll fuq l-attivitajiet li għalihom huma responsabbli.

Il-Kummissjoni tista’ tiddelega wkoll l-implimentazzjoni ta’ programmi speċifiċi lil aġenziji eżekuttivi. Id-deċiżjonijiet dwar in-nefqa jistgħu jiġu mmaniġġjati wkoll permezz ta’ istituzzjonijiet jew korpi oħrajn jew flimkien ma’ dawn. Sehem kbir mill-baġit hu mmaniġġjat b’sistema ta’ ġestjoni kondiviża mal-Istati Membri, b’mod partikolari fl-oqsma tal-fondi strutturali u l-agrikoltura.

Il-kompiti ta’ implimentazzjoni tal-baġit huma inkarigati wkoll lil:

— aġenziji nazzjonali;

— il-Grupp tal-Bank Ewropew tal-Investiment;

— pajjiżi terzi;

— organizzazzjonijiet internazzjonali (eż. il-Bank Dinji jew in-Nazzjonijiet Uniti);

— entitajiet oħra.

Bħala uffiċjali awtorizzanti b’delega, id-Diretturi Ġenerali huma responsabbli għall-ġestjoni finanzjarja tajba tar-riżorsi. Fl-implimentazzjoni tal-baġit tal-UE, l-uffiċjali awtorizzanti b’delega jridu jirrispettaw id-dispożizzjonijiet tar-Regolament Finanzjarju u jistabbilixxu qafas xieraq għall-kontroll intern. Fost affarijiet oħra, l-objettivi tal-kontroll intern jiffokaw fuq:

— l-effettività, l-effiċjenza u l-ekonomija tal-operazzjonijiet;

— il-kontroll finanzjarju u l-ġlieda kontra l-frodi;

— l-integrità u l-etika;

— il-ġestjoni tar-riżorsi umani;

— ir-rapportar affidabbli;

— il-komunikazzjoni;

— is-salvagwardja tal-assi u tal-informazzjoni.

Kull uffiċjal awtorizzanti b’delega jista’ jibbaża fuq maniġer superjuri jew medju wieħed jew tnejn inkarigat(i) mill-ġestjoni tar-riskju u l-kontroll intern biex jissorvelja u jimmonitorja l-implimentazzjoni tas-sistemi tal-kontroll intern. Is-servizzi ċentrali tal-Kummissjoni jipprovdu gwida u pariri u jippromwovu l-aħjar prattiki.

Fi ħdan il-kuntest taċ-ċiklu tal-Ippjanar u tal-Programmazzjoni Strateġiċi tal-Kummissjoni, kull uffiċjal awtorizzanti hu meħtieġ iħejji rapport annwali tal-attività (“AAR”) dwar l-attivitajiet u l-kisbiet u r-riżultati politiċi tas-sena. Fl-AAR huwa jiddikjara li r-riżorsi ntużaw abbażi tal-prinċipji ta’ ġestjoni finanzjarja tajba u li huwa daħħal fis-seħħ proċeduri ta’ kontroll li jipprovdu l-garanzija meħtieġa li tikkonċerna l-legalità u r-regolarità tat-tranżazzjonijiet bażi. Fil-livell tal-Kummissjoni, ir-Rapport Annwali dwar il-Ġestjoni u l-Prestazzjoni għall-baġit tal-UE hu l-istrument ewlieni li l-Kulleġġ tal-Kummissarji jieħu responsabbiltà politika għall-ġestjoni tal-baġit.

L-Uffiċjal tal-Kontabbiltà tal-Kummissjoni huwa ċentralment responsabbli għall-ġestjoni tat-teżor, għall-proċeduri ta’ rkupru, għall-istabbiliment ta’ regoli tal-kontabbiltà bbażati fuq metodi u Standards Internazzjonali tal-Kontabbiltà għas-Settur Pubbliku, għall-validazzjoni tas-sistemi kontabilistiċi u għat-tħejjija tal-kontijiet annwali konsolidati tal-Kummissjoni u tal-UE. Barra minn hekk, l-Uffiċjal tal-Kontabbiltà huwa mitlub jiffirma l-kontijiet annwali, filwaqt li jiddikjara li dawn jippreżentaw b’mod ġust il-pożizzjoni finanzjarja, ir-riżultati tal-operazzjonijiet u l-flussi tal-flus fl-aspetti materjali kollha tal-Unjoni. Il-kontijiet annwali jiġu adottati mill-Kulleġġ tal-Kummissarji. L-Uffiċjal tal-Kontabbiltà huwa funzjoni indipendenti u għandu responsabbiltà ewlenija fir-rigward tar-rapportar finanzjarju fil-Kummissjoni. L-Awditur Intern tal-Kummissjoni huwa wkoll funzjoni ċentralizzata u indipendenti u jipprovdi pariri, opinjonijiet u rakkomandazzjonijiet indipendenti dwar il-kwalità u l-funzjonament ta’ sistemi ta’ kontroll intern ġewwa l-Kummissjoni, aġenziji tal-UE u korpi awtonomi oħrajn.

2.4. QAFAS TAL-PRESTAZZJONI

L-implimentazzjoni ta’ oqfsa tal-prestazzjoni robusti hija essenzjali għall-iżgurar ta’ enfasi qawwija fuq ir-riżultati, valur miżjud tal-UE u l-ġestjoni tajba tal-programmi tal-UE. Il-qafas tal-prestazzjoni tal-baġit tal-UE huwa speċifikat ħafna, u jġib punteġġ ogħla minn kwalunkwe pajjiż tal-Organizzazzjoni għall-Kooperazzjoni u l-Iżvilupp Ekonomiċi (OECD) fl-indiċi standard tal-oqfsa tal-ibbaġitjar tal-prestazzjoni. Il-qafas tal-prestazzjoni tal-baġit tal-UE jirrapporta dwar diversi tipi u livelli ta’ għanijiet, objettivi u miri strateġiċi, inklużi l-istrateġija Ewropa 2020 u prijoritajiet politiċi oħrajn. Huwa jrid iqis ukoll il-komplementarjetà u l-integrazzjoni tal-politiki u l-programmi u r-rwol ewlieni tal-Istati Membri fl-implimentazzjoni tal-Baġit tal-UE.

— L-objettivi, l-indikaturi u l-miri jidhru b’mod qawwi fil-bażi ġuridika tal-programmi u kull sena l-Kummissjoni tirrapporta dwarhom permezz tad-Dikjarazzjonijiet tal-Programm li jakkumpanjaw l-abbozz tal-baġit. Huma jipprovdu l-informazzjoni ewlenija kollha li hija meħtieġa għall-iskrutinju bir-reqqa tal-programm u l-kejl tal-prestazzjoni: dan jinkludi impenji finanzjarji ta’ kull seba’ snin; il-linji ta’ bażi tal-prestazzjoni tal-programm (il-punti tat-tluq għal azzjoni ta’ politika); l-għanijiet finali (li għandhom jinkisbu fi tmiem il-perjodu ta’ programmar pluriennali); u l-istadji intermedji ewlenin.

— Sabiex tiżgura li jiġu allokati r-riżorsi għall-prijoritajiet u li kull azzjoni trendi prestazzjoni għolja u valur miżjud, il-Kummissjoni tippromwovi kultura orjentata lejn il-prestazzjoni fost is-servizzi tal-Kummissjoni. Barra minn hekk, tul l-aħħar snin hi żviluppat approċċ li jippromwovi bilanċ aħjar bejn il-konformità u l-prestazzjoni.

— Ir-Rapport Annwali dwar il-Ġestjoni u l-Prestazzjoni għall-baġit tal-UE jipprovdi ħarsa ġenerali komprensiva lejn il-prestazzjoni, il-ġestjoni u l-protezzjoni tal-baġit tal-UE. Huwa jispjega kif il-baġit tal-UE jappoġġa l-prijoritajiet politiċi tal-Unjoni Ewropea, ir-riżultati miksuba bil-baġit tal-UE, u l-irwoli li għandha l-Kummissjoni fl-iżgurar u l-promozzjoni tal-ogħla standards ta’ ġestjoni baġitarja u finanzjarja.

— Il-Qorti Ewropea tal-Awdituri tieħu approċċ sistematiku u bir-reqqa sabiex tivvaluta l-aspetti kwalitattivi tal-ibbaġitjar, inkluża d-dimensjoni tal-prestazzjoni, bħala parti normali mir-rapportar annwali tagħha u permezz ta’ rapporti speċjali.

Dawn l-elementi kollha jqiegħdu lill-awtorità tal-baġit f’pożizzjoni b’saħħitha sabiex tqis il-prestazzjoni bħala fattur sinifikanti fid-deċiżjoni dwar il-baġit annwali li jmiss.

2.5. RAPPORTAR FINANZJARJU

L-element ewlieni tar-rapportar finanzjarju tal-UE hu r-Rapportar Finanzjarju u tar-Responsabbiltà Integrat tal-UE, li jinkludi l-kontijiet annwali konsolidati tal-UE, ir-Rapport Annwali dwar il-Ġestjoni u l-Presazzjoni għall-baġit li jinkludi r-rapport ta’ evalwazzjoni skont l-art. 247(1)(e) RF, ir-rapport annwali tal-awditjar intern, previżjoni fit-tul tal-flussi ta’ flus deħlin u ħerġin fil-ġejjieni li tkopri l-ħames snin li jmiss u r-rapport dwar is-segwitu għall-kwittanza. Ir-Rapport Finanzjarju u dwar ir-Responsabbiltà Integrat jipprovdi lill-pubbliku b’ħarsa komprensiva lejn is-sitwazzjoni finanzjarja u operattiva tal-UE kull sena.

Il-kontijiet annwali kkonsolidati tal-UE jipprovdu informazzjoni finanzjarja dwar l-attivitajiet tal-istituzzjonijiet, tal-aġenziji u tal-korpi l-oħrajn tal-UE mill-perspettiva baġitarja u tal-kontabbiltà bbażata fuq id-dovuti. Dawn il-kontijiet ma jinkludux il-kontijiet annwali tal-Istati Membri.

Il-kontijiet annwali kkonsolidati tal-UE jikkonsistu f’żewġ partijiet separati iżda marbuta ma’ xulxin:

a) ir-rapporti finanzjarji konsolidati; u

b) ir-rapporti dwar l-implimentazzjoni tal-baġit, li jipprovdu rekord aggregat tal-implimentazzjoni tal-baġit.

Barra minn hekk, il-kontijiet annwali kkonsolidati tal-UE huma akkumpanjati minn Analiżi u Diskussjoni tar-Rapport Finanzjarju (“Financial Statement Discussion and Analysis” — FSDA), li tiġbor fil-qosor il-bidliet u x-xejriet sinifikanti fir-rapporti finanzjarji u tispjega r-riskji u l-inċertezzi sinifikanti li ffaċċjat l-UE u li jeħtieġ li tindirizza fil-ġejjieni.

Rapportar u Akkontabbiltà fil-Kummissjoni:

Rapportar Finanzjarju u dwar ir-Responsabbiltà Artikolu. 247 RF — Il-kontijiet Annwali Konsolidati tal-UE — Rapport Annwali dwar il-Ġestjoni u l-Prestazzjoni għall-baġit tal-UE (inkl. rapportar dwar l-evalwazzjoni tal-finanzi tal-UE) — Rapport annwali dwar l-awditjar intern — Previżjoni fit-tul tal-flussi diħlin u ħirġin fil-ġejjieni għal 5 snin — Rapport dwar is-segwitu għall-kwittanza Rapporti oħrajn — Il-pakkett ta’ komunikazzjoni fl-okkażjoni tad-diskors dwar l-Istat tal-Unjoni — Rapport Ġenerali dwar l-attivitajiet tal-UE — Rapporti Annwali tal-Attività tad-Direttorati Ġenerali — Rapport dwar il-Ġestjoni Baġitarja u Finanzjarja

2.6. AWDITJAR ESTERN U PROĊEDURA TA’ KWITTANZA

Awditjar estern

Il-Qorti Ewropea tal-Awdituri (il-QEA) hija l-awditur estern tal-istituzzjonijiet (u l-korpi) tal-UE. Il-missjoni tal-QEA hija li tikkontribwixxi biex ittejjeb il-ġestjoni finanzjarja tal-UE, tippromwovi l-akkontabbiltà u t-trasparenza u taġixxi bħala l-gwardjana indipendenti tal-interessi finanzjarji taċ-ċittadini tal-UE. Ir-rwol tagħha bħala l-awditur estern indipendenti tal-UE huwa li tivverifika li l-fondi tal-UE qegħdin jiġu kontabilizzati b’mod korrett, jinġabru u jintefqu f’konformità mar-regoli u r-regolamenti rilevanti u li jkunu kisbu valur għall-flus.

Bħala parti mill-attivitajiet tagħha, il-QEA tfassal għall-użu mill-Parlament Ewropew u l-Kunsill:

(1) rapport annwali dwar l-attivitajiet iffinanzjati mill-baġit ġenerali, li fih tispjega fid-dettall l-osservazzjonijiet tagħha dwar il-kontijiet annwali u t-tranżazzjonijiet sottostanti;

(2) opinjoni, ibbażata fuq l-awditi tagħha u inkluża fir-rapport annwali fil-forma ta’ dikjarazzjoni ta’ aċċertament, dwar (i) l-affidabbiltà tal-kontijiet u (ii) il-legalità u r-regolarità tat-tranżazzjonijiet sottostanti li jinvolvu kemm id-dħul miġbur kif ukoll il-pagamenti lil benefiċjarji finali; u

(3) rapporti speċjali li jkopru oqsma speċifiċi kif ukoll rapporti annwali speċifiċi (fuq eż. il-Fond Ewropew għall-Iżvilupp, fuq l-Aġenziji tal-UE).

Kwittanza

L-aħħar pass taċ-ċiklu tal-ħajja tal-baġit huwa l-proċedura ta’ kwittanza għal sena finanzjarja partikolari. Hija tirrappreżenta d-dimensjoni politika tal-kontroll estern tal-implimentazzjoni tal-baġit u hija d-deċiżjoni li permezz tagħha “l-Awtorità tar-Rilaxx” (jiġifieri l-Parlament Ewropew, li jaġixxi fuq rakkomandazzjoni tal-Kunsill) “jirrilaxxa” lill-Kummissjoni (u lill-korpi l-oħra tal-UE) mir-responsabbiltà tagħhom għall-ġestjoni ta’ baġit partikolari. Din id-deċiżjoni hija bbażata fuq eżami tal-kontijiet annwali kkonsolidati tal-UE u sett ta’ rapporti tal-Kummissjoni (ir-Rapport Annwali dwar il-Ġestjoni u l-Prestazzjoni għall-baġit tal-UE, ir-rapport dwar is-segwitu għall-kwittanza tas-sena preċedenti u r-rapport annwali lill-awtorità tal-kwittanza dwar il-verifiki interni mwettqa), kif ukoll fuq ir-Rapport Annwali tal-Qorti Ewropea tal-Awdituri, l-opinjoni tal-awditjar (id-“Dikjarazzjoni ta’ Aċċertament”) u Rapporti Speċjali. Hija tqis ukoll it-tweġibiet bil-miktub tal-Kummissjoni għall-mistoqsijiet u aktar talbiet ta’ informazzjoni, kif ukoll is-seduti ta’ smigħ tal-Kummissarju tal-Baġit, tal-Kummissarji u tad-Diretturi Ġenerali responsabbli għall-oqsma ewlenin tal-infiq u tas-Segretarju Ġenerali quddiem il-Kumitat għall-Kontroll tal-Baġit tal-Parlament Ewropew (CONT).

L-eżitu tal-proċedura ta’ kwittanza jista’ jkun tripplu: l-għoti, il-posponiment jew ir-rifjut tal-kwittanza. Ir-rapporti finali dwar il-kwittanza jinkludu wkoll talbiet speċifiċi indirizzati lill-Kummissjoni kemm mill-Parlament Ewropew kif ukoll mill-Kunsill. Dawn it-talbiet huma soġġetti għal rapport ta’ segwitu li fih il-Kummissjoni tiddeskrivi l-azzjonijiet konkreti li diġà ħadet jew li biħsiebha tieħu.

NOTA LI TAKKUMPANJA L-KONTIJIET KONSOLIDATI

Il-kontijiet annwali konsolidati tal-Unjoni Ewropea għall-2018 tħejjew abbażi tal-informazzjoni ppreżentata mill-istituzzjonijiet u mill-korpi skont l-Artikolu 246(2) tar-Regolament Finanzjarju applikabbli għall-baġit ġenerali tal-Unjoni Ewropea. Jiena b’dan niddikjara li tħejjew skont it-Titolu XIII ta’ dan ir-Regolament Finanzjarju u skont il-prinċipji kontabilistiċi, ir-regoli u l-metodi stabbiliti fin-noti tar-rapporti finanzjarji.

Ksibt l-informazzjoni kollha meħtieġa mingħand l-uffiċjali tal-kontabilità ta’ dawn l-istituzzjonijiet u l-korpi, li ċċertifikaw l-affidabilità tagħha, għall-produzzjoni tal-kontijiet li juru l-assi u l-obbligazzjonijiet tal-Unjoni Ewropea u l-implimentazzjoni tal-baġit.

Jien b’dan niċċertifika li, abbażi ta’ din l-informazzjoni, u rigward il-kontrolli li qist li huma meħtieġa biex niffirma l-kontijiet tal-Kummissjoni Ewropea, għandi aċċertament raġonevoli li l-kontijiet jippreżentaw b’mod ġust, fl-aspetti materjali kollha, il-pożizzjoni finanzjarja, ir-riżultati tal-operazzjonijiet u l-flussi tal-flus tal-Unjoni Ewropea.

Rosa ALDEA BUSQUETS Uffiċjal tal-Kontabilità tal-Kummissjoni Il-21 ta’ Ġunju 2019

PUNTI EWLENIN TAS-SENA FINANZJARJA 2018

Implimentazzjoni tal-baġit tal-Unjoni tal-2018

Il-baġit adottat tal-2018 iffoka fuq żewġ prijoritajiet ta’ politika ewlenin għall-Ewropa fost l-għaxar prijoritajiet stabbiliti mill-President Juncker fil-bidu tal-mandat tal-Kummissjoni. Waħda kienet rispons Ewropew għall-isfidi l-ġodda li jirirżultaw mill-ambjent ġeopolitiku kumpless, mill-ġestjoni tal-migrazzjoni sal-protezzjoni tal-fruntieri esterni tal-UE u s-sigurtà taċ-ċittadini tagħha. L-oħra kienet investiment strateġiku u tkabbir sostenibbli, biex tiġi sostnuta l-koeżjoni ekonomika, u jinħolqu impjiegi, b’mod partikolari għaż-żgħażagħ. Minbarra dawn iż-żewġ prijoritajiet ċari, fl-2018 il-baġit tal-UE u strumenti oħra komplew isostnu lill-bdiewa u l-iżvilupp rurali, u approfondew u saħħew l-interkonnetturi u n-netwerks strateġiċi bejn il-pajjiżi tal-UE bl-implimentazzjoni tas-suq uniku diġitali u l-unjoni tal-enerġija. Il-Kummissjoni kompliet issostni l-projjezzjoni esterna tal-UE bħala attur ekonomiku u politiku importanti kif ukoll fornitur internazzjonali prinċipali tal-investiment u tal-assistenza umanitarja.

L-implimentazzjoni tal-baġit tal-UE fl-2018 ammontat għal total ta’ EUR 173,1 biljun f’approprjazzjonijiet ta’ impenn, u EUR 156,7 biljun f’approprjazzjonijiet ta’ pagament.

Kważi nofs il-fondi — EUR 87,4 biljun f’approprjazzjonijiet ta’ impenn — kienu mmirati biex jistimulaw it-tkabbir, l-impjiegi, il-kompetittività u l-koeżjoniintelliġenti u inklużivi. Dan inkluda l-finanzjament għar-riċerka u l-innovazzjoni taħt Orizzont 2020, għall-edukazzjoni taħt Erasmus+, għall-intrapriżi żgħar u ta’ daqs medju taħt il-programm COSME, il-Faċilità Nikkolegaw l-Ewropa (FNE), il-fond ta’ garanzija għall-Fond Ewropew għall-Investimenti Strateġiċi (FEIS) li huwa l-veikolu wara l-Pjan ta’ Investiment għall-Ewropa, kif ukoll għat-trawwim ta’ konverġenza fost l-Istati Membri u fost ir-reġjuni permezz tal-Fondi Strutturali u ta’ Investiment Ewropej (FSIE). Barra minn hekk, l-appoġġ mill-baġit tal-UE lil bdiewa Ewropej ammonta għal EUR 44,4 biljun f’pagamenti.

Il-baġit intuża wkoll biex isaħħaħ il-fruntieri esterni tal-Unjoni u jindirizza l-kriżi tal-migrazzjoni u r-refuġjati billi jiġu ffinanzjati azzjonijiet li jinkludu assistenza għal emerġenzi, rilokazzjoni, kontroll tal-fruntieri, risistemazzjoni, ritorn u integrazzjoni ta’ refuġjati u ta’ persuni li jfittxu asil. Finalment, il-baġit kompla jiffinanzja programmi biex isostni l-protezzjoni tal-ġustizzja u tad-drittijiet fundamentali kif ukoll il-koeżjoni soċjali biex is-soċjetajiet Ewropej tagħna jibqgħu inklużivi, liberi u ġusti.

Il-ħruġ tar-Renju Unit mill-Unjoni Ewropea

Sfond

Fit-23 ta’ Ġunju 2016, il-maġġoranza taċ-ċittadini tar-Renju Unit li vvutaw fir-referendum dwar is-sħubija fl-Unjoni Ewropea vvutaw favur li joħorġu mill-UE. Fid-29 ta’ Marzu 2017, ir-Renju Unit innotifika lill-Kunsill Ewropew b’mod formali li beħsiebu joħroġ mill-UE u mill-Komunità Ewropea tal-Enerġija Atomika (Euratom). Permezz ta’ dan, huwa skatta l-Artikolu 50 tat-Trattat dwar l-Unjoni Ewropea, li jistabbilixxi l-proċedura sabiex Stat Membru joħroġ mill-Unjoni.

Il-proċess tan-negozjati

Fid-19 ta’ Marzu 2018, il-Kummissjoni ppubblikat abbozz tal-Ftehim dwar il-Ħruġ li spjega l-progress li sar fin-negozjati. Fil-parti tas-saldu finanzjarju tal-abbozz tal-Ftehim dwar il-Ħruġ, l-UE u r-Renju Unit ittraduċew il-progress miksub fl-ewwel fażi tan-negozjati f’test legali.

Fl-14 ta’ Novembru 2018 ġie ppubblikat Rapport Konġunt li rrapporta l-ftehim fil-livell tan-negozjaturi dwar it-test sħiħ tal-abbozz tal-Ftehim dwar il-Ħruġ, u fuq spjegazzjoni tad-Dikjarazzjoni Politika dwar il-qafas għar-relazzjoni futura bejn ir-Renju Unit u l-Unjoni Ewropea. Fl-istess jum ġie ppubblikat dan l-abbozz aġġornat u miftiehem tal-Ftehim dwar il-Ħruġ, li fih ir-Renju Unit qabel li jħallas l-obbligi kollha tiegħu skont il-Qafas Finanzjarju Pluriennali (QFP) attwali u l-perspettivi finanzjarji preċedenti daqs li kieku kien għadu Stat Membru, inkluż is-sehem tiegħu tal-obbligazzjonijiet u l-obbligazzjonijiet kontinġenti tal-Unjoni. Il-gvern tar-Renju Unit approva l-abbozz tal-Ftehim dwar l-Irtirar fl-14 ta’ Novembru u l-Kunsill Ewropew approvah fil-25 ta’ Novembru 2018. Fil-11 ta’ Jannar 2019, il-Kunsill (Artikolu 50) approva d-deċiżjoni dwar il-konklużjoni tal-Ftehim dwar il-Ħruġ u bagħtu lill-Parlament Ewropew għall-kunsens tiegħu. Fuq it-talba tar-Renju Unit, skont il-proċedura stabbilita fl-Artikolu 50 tat-TFUE, fil-21 ta’ Marzu 2019 il-Kunsill Ewropew qabel li jestendi d-data tat-tluq tar-Renju Unit għat-22 ta’ Mejju 2019, dment li l-Ftehim dwar il-Ħruġ jiġi approvat mill-House of Commons sa mhux aktar tard mid-29 ta’ Marzu 2019 u għat-12 ta’ April 2019 jekk dan ma jseħħx (12). Sussegwentement, il-House of Commons ma approvatx il-Ftehim dwar il-Ħruġ sad-29 ta’ Marzu 2019 u, għaldaqstant, għal darba oħra fuq talba mir-Renju Unit, fl-10 ta’ April 2019, il-Kunsill Ewropew aċċetta estensjoni għall-ħruġ tar-Renju Unit sal-31 ta’ Ottubru 2019 (13). Jenħtieġ li l-ħruġ iseħħ fl-ewwel jum tax-xahar wara li jitlestew il-proċeduri tar-ratifika jew fl-1 ta’ Novembru 2019, skont liema tkun l-ewwel. Ir-Renju Unit se jibqa’ Stat Membru sad-data tal-ħruġ il-ġdida, bid-drittijiet u l-obbligazzjonijiet sħaħ skont l-Artikolu 50 tat-TUE u r-Renju Unit għandu dritt li jirrevoka n-notifika tiegħu fi kwalunkwe ħin.

Saldu finanzjarju u l-kontijiet annwali tal-UE għall-2018

Fir-rigward tas-saldu finanzjarju, ġie ddikjarat fl-abbozz tal-Ftehim dwar il-Ħruġ ippubblikat fl-14 ta’ Novembru 2018, li r-Renju Unit ser iħallas l-obbligi kollha tiegħu taħt il-QFP attwali u l-perspettivi finanzjarji preċedenti daqs li kieku kien għadu Stat Membru. B’mod aktar speċifiku, l-abbozz tal-Ftehim dwar il-Ħruġ jgħid li r-Renju Unit għandu b’mod partikolari jkun responsabbli lejn l-Unjoni għas-sehem tiegħu ta’:

— L-impenji baġitarji tal-baġit tal-Unjoni u tal-baġits tal-aġenziji deċentralizzati tal-Unjoni pendenti fil-31 ta’ Diċembru 2020 — ara l-Artikolu 140 tal-Ftehim dwar il-Ħruġ;

— Il-finanzjament tal-obbligazzjonijiet tal-Unjoni mġarrbin sal-31 ta’ Diċembru 2020, b’ċerti eċċezzjonijiet — ara l-Artikolu 142;

— L-obbligazzjonijiet finanzjarji kontinġenti tal-Unjoni li jirriżultaw minn operazzjonijiet finanzjarji deċiżi/approvati qabel id-data tal-ħruġ — ara l-Artikoli 143 u 144; u

— Il-pagamenti meħtieġa sabiex jitwettqu l-obbligazzjonijiet kontinġenti tal-Unjoni li jsiru dovuti huma relatati ma’ każijiet legali li jikkonċernaw interessi finanzjarji tal-Unjoni (sakemm il-fatti li jifformaw is-suġġett ta’ dawk il-każijiet ikunu seħħew mhux aktar tard mill-31 ta’ Diċembru 2020) — ara l-Artikolu 147.

Fil-mument tal-iffirmar ta’ dawn il-kontijiet, u fin-nuqqas ta’ ratifika mir-Renju Unit, id-data propja tat-tluq u l-mod tat-tluq (bi ftehim jew mingħajru) għadhom mhumiex magħrufa. Fuq il-bażi tas-sitwazzjoni attwali, m’hemm ebda impatt finanzjarju x’jiġi rrapportat fil-kontijiet annwali kkonsolidati tal-2018 tal-UE.

RAPPORTI FINANZJARJI KONSOLIDATI U NOTI TA’ SPJEGA (14)

WERREJ

KARTA BILANĊJALI 13

RAPPORT TAL-INTROJTU 14

RAPPORT TAL-FLUSS TAL-FLUS 15

DIKJARAZZJONI TAL-BIDLIET FL-ASSI NETTI 16

NOTI GĦAR-RAPPORTI FINANZJARJI 17

1. POLITIKI KONTABILISTIĊI SINIFIKANTI 17

2. NOTI GĦALL-KARTA BILANĊJALI 30

3. NOTI GĦAR-RAPPORT TAL-INTROJTU 57

4. OBBLIGAZZJONIJIET U ASSI KONTINĠENTI 65

5. IMPENJI LEGALI U BAĠITARJI 69

6. ĠESTJONI TAR-RISKJU FINANZJARJU 73

7. DIKJARAZZJONIJIET TAL-PARTIJIET RELATATI 84

8. EVENTI WARA D-DATA TAL-KARTA BILANĊJALI 86

9. KAMP TA’ APPLIKAZZJONI TAL-KONSOLIDAZZJONI 86

KARTA BILANĊJALI

Miljuni ta’ EURi Nota 31.12.2018 31.12.2017 ASSI MHUX KURRENTI Assi intanġibbli 2,1 446 405 Proprjetà, impjanti u tagħmir 2,2 11 185 10 745 Investimenti kontabilizzati bl-użu tal-metodu tal-ekwità 2,3 591 581 Assi finanzjarji 2,4 65 231 59 980 Prefinanzjament 2,5 26 006 25 022 Riċevibbli ta’ skambju u rekuperabbli mhux ta’ skambju 2,6 416 611 103 875 97 344 ASSI KURRENTI Assi finanzjarji 2,4 4 168 8 655 Prefinanzjament 2,5 23 968 24 005 Riċevibbli ta’ skambju u rekuperabbli mhux ta’ skambju 2,6 24 248 11 755 Inventarji 2,7 73 295 Flus u l-ekwivalenti ta’ flus 2,8 18 113 24 111 70 570 68 821 ASSI TOTALI 174 444 166 165 OBBLIGAZZJONIJIET MHUX KURRENTI Benefiċċji tal-pensjoni u benefiċċji oħrajn tal-impjegati 2,9 (80 456 ) (73 122 ) Provvedimenti 2,10 (3 281 ) (2 880 ) Obbligazzjonijiet finanzjarji 2,11 (53 289 ) (50 063 ) (137 025 ) (126 065 ) OBBLIGAZZJONIJIET KURRENTI Provvedimenti 2,10 (852) (659) Obbligazzjonijiet finanzjarji 2,11 (2 617 ) (6 850 ) Ammonti pagabbli 2,12 (32 227 ) (39 048 ) Imposti dovuti u introjtu differit 2,13 (63 186 ) (63 902 ) (98 882 ) (110 459 ) OBBLIGAZZJONIJIET TOTALI (235 907 ) (236 524 ) ASSI NETTI (61 463 ) (70 359 ) Riżervi 2,14 4 961 4 876 Ammonti li għandhom jinġabru mill-Istati Membri (*1) 2,15 (66 424 ) (75 234 ) ASSI NETTI (61 463 ) (70 359 )

RAPPORT TAL-INTROJTU

Miljuni ta’ EUR Nota 2018 2017 DĦUL Dħul minn tranżazzjonijiet mhux ta’ skambju Riżorsi mill-ING 3,1 105 780 78 620 Riżorsi proprji tradizzjonali 3,2 22 767 20 520 Riżorsi tal-VAT 3,3 17 624 16 947 Multi 3,4 6 740 4 664 L-irkupru tal-ispejjeż 3,5 2 215 1 879 Oħrajn 3,6 3 312 10 376 158 438 133 006 Dħul minn tranżazzjonijiet ta’ skambju Dħul finanzjarju 3,7 3 115 1 845 Oħrajn 3,8 1 379 1 332 4 494 3 177 Dħul Totali 162 932 136 183 SPEJJEŻ Implimentati mill-Istati Membri 3,9 Fond Agrikolu Ewropew ta’ Garanzija (43 527 ) (44 289 ) Il-Fond Agrikolu Ewropew għall-Iżvilupp Rurali u strumenti oħrajn tal-iżvilupp rurali (13 149 ) (11 359 ) Il-Fond Ewropew għall-Iżvilupp Reġjonali u l-Fond ta’ Koeżjoni (30 230 ) (17 650 ) Fond Soċjali Ewropew (11 935 ) (7 353 ) Oħrajn (2 826 ) (1 253 ) Implimentati mill-Kummissjoni, l-aġenziji eżekuttivi u l-fondi fiduċjarji 3,10 (17 551 ) (15 738 ) Implimentati minn aġenziji u korpi oħrajn tal-UE 3,11 (3 396 ) (2 667 ) Implimentati minn pajjiżi terzi u organizzazzjonijiet internazzjonali 3,11 (4 016 ) (4 115 ) Implimentati minn entitajiet oħrajn 3,11 (3 569 ) (1 478 ) Kostijiet tal-persunal u tal-pensjonijiet 3,12 (10 929 ) (10 002 ) Bidliet fis-suppożizzjonijiet attwarjali tal-benefiċċji tal-impjegati 3,13 — (3 544 ) Kostijiet tal-finanzjament 3,14 (1 677 ) (1 896 ) Spejjeż oħrajn 3,15 (6 208 ) (6 756 ) Spejjeż Totali (149 014 ) (128 101 ) RIŻULTAT EKONOMIKU TAS-SENA 13 918 8 082

RAPPORT TAL-FLUSS TAL-FLUS

Miljuni ta’ EUR 2018 2017 Riżultat ekonomiku tas-sena 13 918 8 082 Attivitajiet operatorji Amortizzament 104 99 Deprezzament 998 888 (Treġġigħ lura ta’) telf minn indeboliment fuq investimenti — — (Żieda)/tnaqqis fis-self 1 041 497 (Żieda)/tnaqqis fil-prefinanzjament (947) (3 557 ) (Żieda)/tnaqqis fir-riċevibbli ta’ skambju u fir-rekuperabbli mhux ta’ skambju (12 299 ) (745) (Żieda)/tnaqqis fl-inventarji 222 (130) Żieda/(tnaqqis) fil-pensjonijiet u f’benefiċċji oħra għall-impjegati 7 334 5 891 Żieda/(tnaqqis) fil-provvedimenti 594 928 Żieda/(tnaqqis) fl-obbligazzjonijiet finanzjarji (1 007 ) (438) Żieda/(tnaqqis) fl-ammonti pagabbli (6 821 ) (957) Żieda/(tnaqqis) fl-imposti dovuti u fl-introjtu differit (716) (3 678 ) Surplus baġitarju tas-sena preċedenti meħud bħala dħul mhux fi flus (556) (6 405 ) Kejl mill-ġdid tal-obbligazzjoni ta’ benefiċċji tal-impjegati (ċaqliq mhux ta’ flus mhux inkluż fir-rapport tal-introjtu) (4 396 ) — Ċaqliq ieħor mhux fi flus (71) 3 Attivitajiet ta’ investiment (Żieda)/tnaqqis fl-assi intanġibbli u fil-proprjetà, l-impjanti u t-tagħmir (1 583 ) (1 687 ) (Żieda)/tnaqqis fl-investimenti kontabilizzati bl-użu tal-metodu tal-ekwità (9) (53) (Żieda)/tnaqqis fl-assi finanzjarji disponibbli għall-bejgħ (1 811 ) (3 190 ) (Żieda)/tnaqqis fl-assi finanzjarji abbażi tal-valur ġust permezz ta’ bilanċ pożittiv jew defiċit 7 (22) FLUSS TAL-FLUS NETT (5 998 ) (4 474 ) Żieda/(tnaqqis) fl-imposti dovuti u fl-introjtu differit (5 998 ) (4 474 ) Flus u l-ekwivalenti ta’ flus fil-bidu tas-sena 24 111 28 585 Flus u ekwivalenti ta’ flus fi tmiem is-sena 18 113 24 111

DIKJARAZZJONI TAL-BIDLIET FL-ASSI NETTI

Miljuni ta’ EURi Ammonti li għandhom jinġabru mingħand l-Istati Membri Surplus/(Defiċit) Akkumulat Riżervi oħrajn Riżerva ta’ valur ġust Assi netti BILANĊ FIL-31.12.2016 (76 881 ) 4 516 325 (72 040 ) Ċaqliq fir-riżerva tal-Fond ta’ Garanzija (20) 20 — — Ċaqliq fil-valur ġust — — (2) (2) Oħrajn (11) 62 (46) 5 Riżultat tal-baġit 2016 ikkreditat lill-Istati Membri (6 405 ) — — (6 405 ) Riżultat ekonomiku tas-sena 8 082 — — 8 082 BILANĊ FIL-31.12.2017 (75 234 ) 4 598 278 (70 359 ) Ċaqliq fir-riżerva tal-Fond ta’ Garanzija (186) 186 — — Ċaqliq fil-valur ġust — — (47) (47) Kejl mill-ġdid f’obbligazzjonijiet ta’ benefiċċji tal-impjegati (4 396 ) — — (4 396 ) Oħrajn 30 (54) — (24) Riżultat tal-baġit 2017 ikkreditat lill-Istati Membri (556) — — (556) Riżultat ekonomiku tas-sena 13 918 — — 13 918 BILANĊ FIL-31.12.2018 (66 424 ) 4 730 231 (61 463 )

NOTI GĦAR-RAPPORTI FINANZJARJI

1. POLITIKI KONTABILISTIĊI SINIFIKANTI

1.1. BAŻI ĠURIDIKA U REGOLI KONTABILISTIĊI

Il-kontijiet tal-UE huma miżmuma skont ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (15) minn hawn ‘il quddiem imsejjaħ ir-“Regolament Finanzjarju” (RF).

F’konformità mal-artikolu 80 tar-Regolament Finanzjarju, l-UE tħejji r-rapporti finanzjarji tagħha fuq il-bażi ta’ regoli kontabilistiċi abbażi tad-dovuti li huma bbażati fuq l-Istandards Internazzjonali tal-Kontabbiltà għas-Settur Pubbliku (“International Public Sector Accounting Standards” — IPSAS). Dawn ir-regoli kontabilistiċi, adottati mill-Uffiċjal tal-Kontabbiltà tal-Kummissjoni, għandhom jiġu applikati mill-istituzzjonijiet u l-korpi kollha tal-UE li jaqgħu fil-kamp ta’ applikazzjoni tal-konsolidazzjoni sabiex jiġi stabbilit sett uniformi ta’ regoli għall-kontabbiltà, il-valwazzjoni u l-preżentazzjoni tal-kontijiet bil-għan li jiġi armonizzat il-proċess għat-tfassil tar-rapporti finanzjarji u l-konsolidazzjoni.

L-applikazzjoni ta’ regoli tal-kontabbiltà tal-Unjoni Ewropea (EAR) ġodda u emendati

EAR riveduta li hi effettiva għal perjodi annwali li jibdew fl-1 ta’ Jannar 2018 jew wara

Ir-regoli tal-kontabbiltà li ġejjin, adottati mill-Uffiċjal tal-Kontabbiltà tal-Kummissjoni, saru effettivi b’mod obbligatorju fis-sena kurrenti:

— Reviżjoni tal-EAR 12 “Benefiċċji tal-Impjegati”: L-EAR 12 riveduta ġiet adottata mill-Uffiċjal tal-Kontabbiltà fl-2017 li hija bbażata fuq l-IPSAS 39 il-ġodda “Benefiċċji tal-Impjegati” li ġiet ippubblikata f’Lulju 2016. Għall-ewwel applikazzjoni tal-EAR 12 riveduti ma kien hemm ebda impatti sinifikanti fuq ir-rapporti finanzjarji kkonsolidati tal-UE, minbarra r-rikonoxximent ta’ kwalunkwe qligħ jew telf li jirriżulta mit-tibdiliet fis-suppożizzjonijiet attwarjali, li skont l-EAR riveduta hu rikonoxxut b’mod dirett fl-assi netti, għall-kuntrarju tar-rekwiżit preċedenti ta’ rikonoxximent f’surplus jew f’defiċit.

EAR ġdida adottata iżda li għadha mhijiex effettiva fil-31 ta’ Diċembru 2018

L-UE ma applikatx l-EAR ġdida li ġejja, li ġiet adottata mill-Uffiċjal tal-Kontabbiltà tal-Kummissjoni, iżda li għadha mhijiex effettiva:

— EAR 20 ġdida “Kombinamenti tas-Settur Pubbliku” (effettiva għal perjodi annwali li jibdew fl-1 ta’ Jannar 2019 jew wara): L-EAR 20, li hija bbażata fuq l-IPSAS 40 “Kombinamenti tas-Settur Pubbliku”, tistabbilixxi l-klassifikazzjoni ta’ kombinament tas-settur pubbliku f’żewġ tipi differenti skont jekk it-tranżazzjoni ssirx taħt kontroll komuni jew le: (i) amalgamazzjoni, fejn it-tranżazzjoni tkun ibbażata fuq l-ammonti riportati tal-entità flimkien mal-UE; u (ii) akkwiżizzjoni, fejn it-tranżazzjoni tkun ibbażata fuq il-valuri ġusti fid-data tal-akkwiżizzjoni tal-entità akkwiżita mill-UE. It-tnejn għandhom rekwiżiti u livelli ta’ divulgazzjoni distinti, sabiex jipprovdu fehim aħjar tal-effetti ta’ dan lill-utenti tar-rapporti finanzjarji tal-UE. L-impatt fuq ir-rapporti finanzjarji tal-UE fis-sena tal-applikazzjoni inizjali jiddependi fuq jekk f’dak il-perjodu l-UE tkunx sejra tidħol fi tranżazzjoni ta’ kombinament tas-settur pubbliku.

1.2. PRINĊIPJI KONTABILISTIĊI

L-għan tar-rapporti finanzjarji huwa li jipprovdu informazzjoni li tkun utli għal firxa wiesgħa ta’ utenti dwar il-pożizzjoni finanzjarja, ir-rendiment u l-flussi tal-flus ta’ entità. Għall-UE bħala entità tas-settur pubbliku, l-objettivi huma, b’mod aktar speċifiku, li tiġi pprovduta informazzjoni utli għat-teħid tad-deċiżjonijiet u li tintwera r-responsabbiltà tal-entità għar-riżorsi fdati lilha. Huwa b’kunsiderazzjoni ta’ dawn l-għanijiet li tfassal dan id-dokument.

Il-kunsiderazzjonijiet kumplessivi (jew il-prinċipji kontabilistiċi) li għandhom jiġu segwiti meta jitħejjew ir-rapporti finanzjarji huma stipulati fir-regola kontabilistika 1 tal-UE “Rapporti Finanzjarji” u huma l-istess bħal dawk deskritti fl-IPSAS 1: preżentazzjoni ġusta, bażi tad-dovuti, negozju avvjat, konsistenza tal-preżentazzjoni, materjalità, aggregazzjoni, tpaċija u informazzjoni komparattiva. Il-karatteristiċi kwalitattivi tar-rapportar finanzjarju huma r-rilevanza, ir-rappreżentazzjoni fidila (l-affidabbiltà), il-komprensibbiltà, il-puntwalità, il-komparabbiltà u l-verifikabbiltà.

1.3. KONSOLIDAZZJONI

Kamp ta’ applikazzjoni tal-konsolidazzjoni

Ir-rapporti finanzjarji kkonsolidati tal-UE jinvolvu l-entitajiet ikkontrollati kollha sinifikanti (jiġifieri l-istituzzjonijiet tal-UE (inkluża l-Kummissjoni) u l-aġenziji tal-UE), kumpaniji assoċjati u impriżi konġunti. Il-lista sħiħa ta’ entitajiet konsolidati tinsab fin-nota 9 tar-rapporti finanzjarji tal-UE. Din il-lista issa tinkludi 52 entità kkontrollata u kumpanija assoċjata waħda. L-entitajiet li jaqgħu taħt il-kamp ta’ applikazzjoni tal-konsolidazzjoni, iżda li huma immaterjali għar-rapporti finanzjarji kkonsolidati tal-UE b’mod ġenerali, ma għandhomx bżonn jiġu kkonsolidati jew kontabilizzati bl-użu tal-metodu tal-ekwità, meta dan ikun ser jirriżulta f’ħin jew kost eċċessiv għall-UE. Dawk l-entitajiet issir referenza għalihom bħala “Entitajiet minuri” u huma elenkati separatament fin-nota 9. Fl-2018, kien hemm 7 entitajiet li kienu kklassifikati bħala entitajiet minuri.

Entitajiet ikkontrollati

Id-deċiżjoni li tiġi inkluża entità fil-kamp ta’ applikazzjoni tal-konsolidazzjoni hija bbażata fuq il-kunċett ta’ kontroll. L-entitajiet ikkontrollati huma kollha entitajiet li għalihom l-UE hija esposta, jew għandha dritt, għal benefiċċji varjabbli mill-involviment tagħha u għandha r-responsabbiltà li taffettwa n-natura u l-ammont ta’ dawk il-benefiċċji permezz tas-setgħa tagħha fuq l-entità l-oħra. Din is-setgħa għandha tkun eżerċitabbli fil-preżent u tkun relatata mal-attivitajiet rilevanti tal-entità. L-entitajiet ikkontrollati huma kkonsolidati kompletament. Il-konsolidazzjoni tibda fl-ewwel data li fiha jeżisti l-kontroll u tintemm meta ma jibqax jeżisti dan il-kontroll.

L-aktar indikaturi komuni ta’ kontroll fl-UE huma: il-ħolqien tal-entità permezz ta’ trattati fundaturi jew leġiżlazzjoni sekondarja, il-finanzjament tal-entità mill-baġit tal-UE, l-eżistenza tad-drittijiet tal-vot fil-korpi ta’ governanza, l-awditjar mill-Qorti Ewropea tal-Awdituri u l-kwittanza mill-Parlament Ewropew. Issir valutazzjoni individwali għal kull entità sabiex jiġi deċiż dwar jekk wieħed mill-kriterji jew il-kriterji kollha elenkati hawn fuq humiex biżżejjed sabiex jirriżultaw f’kontroll.

Taħt dan l-approċċ, l-istituzzjonijiet (għajr il-Bank Ċentrali Ewropew) u l-aġenziji tal-UE (minbarra l-aġenziji ta’ dak li qabel kien it-tieni pilastru) jitqiesu li huma taħt il-kontroll esklussiv tal-UE u, għalhekk, huma inklużi fil-kamp ta’ applikazzjoni tal-konsolidazzjoni. Barra minn hekk, il-Komunità Ewropea tal-Faħam u l-Azzar (KEFA) f’Likwidazzjoni hija meqjusa wkoll bħala entità kkontrollata.

“It-tranżazzjonijiet u l-bilanċi materjali bejn l-entitajiet” kollha bejn entitajiet ikkontrollati mill-UE huma eliminati, filwaqt li l-qligħ u t-telf mhux realizzati fuq tali tranżazzjonijiet mhumiex materjali u allura ma ġewx eliminati.

Arranġamenti Konġunti

Arranġament konġunt huwa ftehim li fuqu għandhom kontroll konġunt l-UE u parti waħda jew aktar. Kontroll konġunt huwa l-kondiviżjoni miftiehma kuntrattwalment tal-kontroll fuq arranġament, li jeżisti biss meta d-deċiżjonijiet dwar l-attivitajiet rilevanti jkunu jeħtieġu l-kunsens unanimu tal-partijiet li jikkondividu l-kontroll. Il-ftehimiet konġunti jistgħu jkunu operazzjonijiet konġunti jew impriżi konġunti. F’każ li arranġament konġunt ikun strutturat permezz ta’ veikolu separat u l-partijiet għall-arranġament konġunt ikollhom drittijiet għall-assi netti tal-arranġament, dan l-arranġament konġunt jikklassifika bħala impriża konġunta. Il-parteċipazzjonijiet f’impriżi konġunti jiġu kontabilizzati bl-użu tal-metodu tal-ekwità (ara n-nota 1.5.4). F’każ li l-partijiet ikollhom drittijiet għall-assi, u obbligi għall-obbligazzjonijiet, relatati mal-arranġament, dan l-arranġament konġunt jiġi kklassifikat bħala operazzjoni konġunta. Fir-rigward tal-interess tagħha f’operazzjonijiet konġunti, l-UE tirrikonoxxi fir-rapporti finanzjarji tagħha: l-assi u l-obbligazzjonijiet, id-dħul u l-ispejjeż tagħha, kif ukoll is-sehem tagħha mill-assi, l-obbligazzjonijiet, id-dħul u l-ispejjeż miżmuma jew imġarrba b’mod konġunt.

Kumpaniji assoċjati

Il-kumpaniji assoċjati huma entitajiet li fuqhom l-UE għandha, direttament jew indirettament, influwenza sinifikanti, iżda mhux kontroll. Huwa preżunt li teżisti influwenza sinifikanti jekk l-UE jkollha, direttament jew indirettament, 20 % jew aktar mid-drittijiet tal-vot. Il-parteċipazzjonijiet f’kumpaniji assoċjati jiġu kontabilizzati bl-użu tal-metodu tal-ekwità (ara n-nota 1.5.4).

Entitajiet mhux ikkonsolidati li l-fondi tagħhom huma ġestiti mill-Kummissjoni

Il-fondi tar-Reġim Komuni tal-Assigurazzjoni tal-Mard għall-persunal tal-UE, il-Fond Ewropew għall-Iżvilupp u l-Fond ta’ Garanzija tal-Parteċipanti huma ġestiti mill-Kummissjoni f’isimhom. Madankollu, billi dawn l-entitajiet mhumiex ikkontrollati mill-UE, huma mhumiex ikkonsolidati fir-rapporti finanzjarji tagħha.

1.4. BAŻI TAT-TĦEJJIJA

Ir-rapporti finanzjarji jiġu ppreżentati kull sena. Is-sena kontabilistika tibda fl-1 ta’ Jannar u tintemm fil-31 ta’ Diċembru.

1.4.1. Il-munita u l-bażi għall-konverżjoni

Munita funzjonali u tar-rapportar

Ir-rapporti finanzjarji jiġu ppreżentati f’miljuni ta’ euro, sakemm ma jkunx indikat mod ieħor, billi l-euro hija l-munita funzjonali u tar-rapportar tal-UE.

Tranżazzjonijiet u bilanċi

It-tranżazzjonijiet f’muniti barranin jinqalbu f’euro bir-rati tal-kambju prevalenti fid-dati tat-tranżazzjonijiet. Il-qligħ u t-telf tal-kambju li jirriżultaw mis-saldu ta’ tranżazzjonijiet f’muniti barranin u mill-konverżjoni mill-ġdid skont ir-rati tal-kambju fi tmiem is-sena tal-assi u l-obbligazzjonijiet monetarji denominati f’muniti barranin huma rikonoxxuti fir-rapport tal-introjtu. Id-differenzi fil-qlib fuq strumenti finanzjarji mhux monetarji kklassifikati bħala assi finanzjarji disponibbli għall-bejgħ huma inklużi fir-riżerva ta’ valur ġust.

Japplikaw metodi ta’ konverżjoni differenti għall-proprjetà, l-impjanti u t-tagħmir u għall-assi intanġibbli, li jżommu l-valur tagħhom f’euro bir-rata li tkun ġiet applikata fid-data meta nxtraw.

Il-bilanċi fi tmiem is-sena tal-assi u l-obbligazzjonijiet monetarji denominati f’muniti barranin jiġu kkonvertiti f’euro fuq il-bażi tar-rati tal-kambju tal-Bank Ċentrali Ewropew (BĊE) applikabbli fil-31 ta’ Diċembru:

Rati tal-kambju tal-euro

Munita 31.12.2018 31.12.2017 Munita 31.12.2018 31.12.2017 BGN 1,9558 1,9558 PLN 4,3014 4,177 CZK 25,7240 25,5350 RON 4,6635 4,6585 DKK 7,4673 7,4449 SEK 10,2548 9,8438 GBP 0,8945 0,8872 CHF 1,1269 1,1702 HRK 7,4125 7,4400 JPY 125,8500 135,01 HUF 320,9800 310,3300 USD 1,145 1,1993

1.4.2. L-użu tal-estimi

F’konformità mal-IPSAS u mal-prinċipji kontabilistiċi aċċettati b’mod ġenerali, ir-rapporti finanzjarji bilfors iridu jinkludu ammonti bbażati fuq estimi u suppożizzjonijiet mill-maniġment ibbażati fuq l-aktar informazzjoni affidabbli disponibbli. L-estimi sinifikanti jinkludu, iżda mhumiex limitati għal: l-ammonti għall-obbligazzjonijiet tal-benefiċċji tal-impjegati, il-provvedimenti, ir-riskju finanzjarju fuq l-inventarji u l-kontijiet riċevibbli, id-dħul u l-imposti dovuti, l-assi u l-obbligazzjonijiet kontinġenti, il-grad ta’ indeboliment tal-assi intanġibbli u l-proprjetà, l-impjanti u t-tagħmir u l-ammonti divulgati fin-noti dwar l-istrumenti finanzjarji. Ir-riżultati attwali jistgħu jkunu differenti minn dawk l-estimi. Il-bidliet fl-estimi huma riflessi fil-perjodu li fih isiru magħrufa.

1.5. KARTA BILANĊJALI

1.5.1. Assi intanġibbli

Il-liċenzji ta’ softwer tal-kompjuter akkwistati jiġu ddikjarati skont il-kost storiku nieqes l-amortizzazzjoni akkumulata u t-telf mill-indeboliment. L-assi huma amortizzati fuq bażi ta’ “linja dritta” matul il-ħajja utli stmata tagħhom (3-11-il sena). L-istima tal-ħajja utli tal-assi intanġibbli tiddependi fuq il-ħajja ekonomika speċifika tagħhom jew il-ħajja legali tagħhom iddeterminata permezz ta’ ftehim. L-assi intanġibbli żviluppati internament jiġu kapitalizzati meta jiġu ssodisfati l-kriterji rilevanti tar-regoli kontabilistiċi tal-UE u l-ispejjeż jirrigwardjaw biss il-fażi ta’ żvilupp tal-assi. Il-kostijiet kapitalizzabbli jinkludu l-kostijiet direttament attribwibbli kollha meħtieġa għall-ħolqien, il-produzzjoni u t-tħejjija tal-assi sabiex ikun jista’ jopera bil-mod maħsub mill-maniġment. Il-kostijiet assoċjati mal-attivitajiet ta’ riċerka, il-kostijiet tal-iżvilupp mhux kapitalizzabbli u l-kostijiet tal-manutenzjoni huma rikonoxxuti bħala spejjeż kif imġarrba.

1.5.2. Proprjetà, impjanti u tagħmir

Il-proprjetà, l-impjanti u t-tagħmir kollha jiġu ddikjarati skont il-kost storiku nieqes id-deprezzament akkumulat u t-telf mill-indeboliment. Il-kost tinkludi nefqa li hija direttament attribwibbli għall-akkwiżizzjoni, il-kostruzzjoni jew it-trasferiment tal-assi.

Il-kostijiet sussegwenti huma inklużi fl-ammont riportat tal-assi jew rikonoxxuti bħala assi separat, kif xieraq, biss meta jkun probabbli li l-benefiċċji ekonomiċi futuri jew il-potenzjal tas-servizz assoċjat mal-partita jiġu ċċirkolati lill-UE u l-kost ta’ dan ikun jista’ jitkejjel b’mod affidabbli. Il-kostijiet tat-tiswija u tal-manutenzjoni jiġu ddebitati lir-rapport tal-introjtu matul il-perjodu finanzjarju li fih jiġġarrbu.

L-art u x-xogħlijiet artistiċi ma jiġux deprezzati billi huma jitqiesu li għandhom ħajja utli indefinita. L-assi taħt kostruzzjoni ma jiġux deprezzati billi dawn għadhom mhumiex disponibbli għall-użu. Id-deprezzament fuq assi oħrajn jiġi kkalkolat bl-użu tal-metodu tal-linja dritta sabiex jiġi allokat il-kost tagħhom nieqes il-valuri residwi tagħhom matul il-ħajjiet utli stmati tagħhom, kif ġej:

Tip ta’ assi Rata ta’ deprezzament lineari Binjiet minn 4 % sa 10 % Assi spazjali minn 8 % sa 25 % Impjanti u tagħmir 10 % sa 25 % Għamara u vetturi 0 % sa 25 % Ħardwer tal-kompjuter 25 % sa 33 % Oħrajn 10 % sa 33 %

Il-qligħ jew it-telf fuq disponimenti jiġu ddeterminati billi r-rikavat nieqes l-ispejjeż tal-bejgħ jitqabbel mal-ammont riportat tal-assi disposti u jiġu inklużi fir-rapport tal-introjtu.

Lokazzjonijiet

Il-lokazzjonijiet ta’ assi tanġibbli, meta l-UE jkollha sostanzjalment ir-riskji u l-benefiċċji kollha tas-sjieda, huma kklassifikati bħala lokazzjonijiet finanzjarji. Il-lokazzjonijiet finanzjarji jiġu kapitalizzati fil-bidu nett tal-lokazzjoni skont l-inqas mill-valur ġust tal-assi mogħti b’lokazzjoni u l-valur preżenti tal-pagamenti minimi tal-lokazzjoni. L-element tal-imgħax tal-ħlas ta’ lokazzjoni finanzjarja jiġi ddebitat għan-nefqa matul il-perjodu tal-lokazzjoni f’rata perjodika kostanti fir-rigward tal-bilanċ pendenti. L-obbligi tal-kiri, wara li jkunu tnaqqsu l-imposti finanzjarji, jiġu inklużi fl-obbligazzjonijiet finanzjarji (kurrenti u mhux kurrenti). L-element tal-imgħax tal-kost finanzjarju jiġi ddebitat fir-rapport tal-introjtu matul il-perjodu tal-lokazzjoni b’mod li jipproduċi rata tal-imgħax perjodika kostanti fuq il-bilanċ li jibqa’ tal-obbligazzjoni għal kull perjodu. L-assi miżmuma taħt lokazzjonijet finanzjarji jiġu deprezzati matul l-iqsar ħajja utli tal-assi u t-terminu tal-lokazzjoni.

Il-lokazzjonijiet fejn il-lokatur iżomm sehem sinifikanti mir-riskji u l-benefiċċji inerenti għas-sjieda huma kklassifikati bħala lokazzjonijiet operatorji. Il-pagamenti ta’ lokazzjonijiet operatorji huma rikonoxxuti bħala spiża fir-rapport tal-introjtu fuq bażi ta’ linja dritta matul it-terminu ta’ lokazzjoni.

1.5.3. Indeboliment ta’ assi mhux finanzjarji

L-assi li għandhom ħajja utli indefinita mhumiex soġġetti għal amortizzament/deprezzament u huma ttestjati kull sena għal indeboliment. L-assi li huma soġġetti għal amortizzament/deprezzament jiġu rieżaminati għal indeboliment kull meta avvenimenti jew bidliet fiċ-ċirkostanzi jindikaw li l-ammont riportat ma jkunx jista’ jiġi rkuprat. Telf minn indeboliment huwa rikonoxxut għall-ammont li bih l-ammont riportat tal-assi jaqbeż l-ammont (servizz) rekuperabbli tiegħu. L-ammont (servizz) rekuperabbli huwa l-ogħla mill-valur ġust tal-assi nieqes il-kostijiet tal-bejgħ u l-valur tiegħu fl-użu.

Il-valuri residwi u l-ħajja utli tal-assi intanġibbli u tal-proprjetà, l-impjanti u t-tagħmir jiġu riveduti u, jekk ikun xieraq, aġġustati, mill-inqas darba fis-sena. L-ammont riportat ta’ assi jitnaqqas minnufih għall-ammont (servizz) rekuperabbli tiegħu jekk l-ammont riportat tal-assi jkun akbar mill-ammont (servizz) rekuperabbli stmat tiegħu. Jekk ir-raġunijiet għall-indebolimenti rikonoxxuti fis-snin preċedenti ma japplikawx aktar, it-telf minn indeboliment jitreġġa’ lura kif xieraq.

1.5.4. Investimenti kontabilizzati bl-użu tal-metodu tal-ekwità

Parteċipazzjonijiet f’kumpaniji assoċjati u impriżi konġunti

L-investimenti meqjusa bl-użu tal-metodu tal-ekwità inizjalment jiġu rikonoxxuti skont il-kost, li hu l-ammont tar-riport sussegwentement miżjud jew imnaqqas biex jiġi rikonoxxut is-sehem tal-UE mis-surplus jew mid-defiċit tad-destinatarja ta’ investiment wara d-data tal-akkwiżizzjoni. Is-sehem tal-UE mis-surplus jew mid-defiċit tad-destinatarja ta’ investiment fir-rapport tal-introjtu, u s-sehem tagħha miċ-ċaqliq tad-destinatarja ta’ investiment fl-ekwità hu rikonoxxut fir-riżervi fi ħdan l-assi netti. Il-kost inizjali flimkien maċ-ċaqliq kollu (kontribuzzjonijiet oħrajn, is-sehem tar-riżultati ekonomiċi u ċ-ċaqliq tar-riżerva, indebolimenti u dividendi) jagħtu l-valur kontabilistiku tal-investiment fir-rapporti finanzjarji fid-data tal-karta bilanċjali. Id-distribuzzjonijiet riċevuti mill-investiment inaqqsu l-ammont riportat tal-assi.

Jekk is-sehem tal-UE tad-defiċits ta’ investiment kontabilizzat bl-użu tal-metodu tal-ekwità jkun daqs jew aktar mill-interess tagħha fl-investiment, l-UE ma tibqax tirrikonoxxi s-sehem tagħha ta’ telf ulterjuri (“telf mhux rikonoxxut”). Wara li l-interess tal-UE jitnaqqas għal żero, jiġi previst telf addizzjonali u tiġi rikonoxxuta obbligazzjoni, sal-punt biss li l-UE tkun ġarrbet obbligu legali jew kostruttiv jew tkun għamlet pagamenti f’isem l-entità.

Jekk ikun hemm indikazzjonijiet ta’ indeboliment, tkun meħtieġa valwazzjoni negattiva għall-inqas ammont rekuperabbli. L-ammont rekuperabbli jiġi ddeterminat kif deskritt fin-nota 1.5.3. Jekk ir-raġuni għall-indeboliment ma tibqax tapplika aktar tard, it-telf minn indeboliment jitreġġa’ lura għall-ammont riportat li kien jiġi ddeterminat kieku ma kien rikonoxxut l-ebda telf minn indeboliment.

F’każijiet fejn l-UE jkollha 20 % jew aktar minn fond ta’ kapital tal-investiment, hija ma tfittixx li teżerċita influwenza sinifikanti. Għalhekk, dawn il-fondi huma ttrattati bħala strumenti finanzjarji u kkategorizzati bħala assi finanzjarji disponibbli għall-bejgħ.

Il-kumpaniji assoċjati u l-impriżi konġunti kklassifikati bħala entitajiet minuri ma jiġux kontabilizzati skont il-metodu tal-ekwità. Il-kontribuzzjonijiet tal-UE għal dawk l-entitajiet jiġu kontabilizzati bħala spiża tal-perjodu.

1.5.5. Assi finanzjarji

Klassifikazzjoni

L-UE tikklassifika l-assi finanzjarji tagħha fil-kategoriji li ġejjin: assi finanzjarji abbażi tal-valur ġust permezz ta’ bilanċ pożittiv jew defiċit; selfiet u riċevibbli; investimenti miżmuma sal-maturità; u assi finanzjarji disponibbli għall-bejgħ. Il-klassifikazzjoni tal-istrumenti finanzjarji tiġi ddeterminata mar-rikonoxximent inizjali u terġa’ tiġi evalwata f’kull data tal-karta bilanċjali.

(i) Assi finanzjarji abbażi tal-valur ġust permezz ta’ bilanċ pożittiv jew defiċit

Assi finanzjarju jiġi kklassifikat f’din il-kategorija jekk jiġi akkwistat primarjament għall-fini ta’ bejgħ fuq perjodu qasir jew jekk tkun għażlet hekk l-entità. Id-derivattivi jiġu kkategorizzati wkoll f’din il-kategorija. L-assi f’din il-kategorija jiġu kklassifikati bħala assi kurrenti jekk ikunu mistennija li jiġu realizzati fi żmien 12-il xahar mid-data tal-karta bilanċjali.

(ii) Self u riċevibbli

Is-self u r-riċevibbli huma assi finanzjarji mhux derivattivi b’pagamenti fissi jew determinabbli li mhumiex ikkwotati f’suq attiv. Dawn jinħolqu meta l-UE tipprovdi flus, oġġetti jew servizzi direttament lil debitur mingħajr l-intenzjoni li jinnegozja r-riċevibbli, jew f’każ li l-UE tkun surrogata għad-drittijiet tal-mutwanti oriġinali wara pagament li jkun sar mill-UE taħt kuntratt ta’ garanzija. Pagamenti dovuti fi żmien 12-il xahar mid-data tal-karta bilanċjali jiġu kklassifikati bħala assi kurrenti. Pagamenti dovuti wara 12-il xahar mid-data tal-karta bilanċjali jiġu kklassifikati bħala assi mhux kurrenti. Is-self u r-riċevibbli jinkludu depożiti ta’ żmien fiss, li l-maturità oriġinali tagħhom tkun ta’ aktar minn tliet xhur.

(iii) Investimenti miżmuma sal-maturità

L-investimenti miżmuma sal-maturità huma assi finanzjarji mhux derivattivi b’pagamenti fissi jew varjabbli u maturitajiet fissi li l-UE għandha l-intenzjoni pożittiva u l-kapaċità li żżomm sal-maturità. Matul din is-sena finanzjarja, l-UE ma żammet l-ebda investiment f’din il-kategorija.

(iv) Assi finanzjarji disponibbli għall-bejgħ

Assi finanzjarji disponibbli għall-bejgħ huma assi mhux derivattivi li huma nnominati f’din il-kategorija jew li ma huma kklassifikati f’ebda waħda mill-kategoriji l-oħrajn. Dawn huma kklassifikati bħala assi kurrenti jew mhux kurrenti, skont il-perjodu ta’ żmien li matulu l-UE tistenna li żżommhom. L-investimenti f’entitajiet li la huma kkonsolidati u lanqas kontabbilizzati bl-użu tal-metodu tal-ekwità u investimenti oħrajn ta’ tip ta’ ekwità (eż. Operazzjonijiet b’Kapital ta’ Riskju) huma kklassifikati wkoll bħala assi finanzjarji disponibbli għall-bejgħ.

Rikonoxximent u kejl inizjali

Ix-xiri u l-bejgħ ta’ assi finanzjarji abbażi tal-valur ġust permezz ta’ bilanċ pożittiv jew defiċit, miżmuma sal-maturità u disponibbli għall-bejgħ jiġu rikonoxxuti fid-data tan-negozju — id-data li fiha l-UE timpenja ruħha li tixtri jew tbiegħ l-assi. L-ekwivalenti ta’ flus u s-self jiġu rikonoxxuti meta l-flus kontanti jiġu depożitati f’istituzzjoni finanzjarja jew jiġu avvanzati għall-mutwatarji. L-istrumenti finanzjarji huma inizjalment rikonoxxuti bil-valur ġust. Għall-assi finanzjarji kollha mhux riportati abbażi tal-valur ġust permezz ta’ bilanċ pożittiv jew defiċit, l-ispejjeż tat-tranżazzjonijiet jiżdiedu mal-valur ġust fir-rikonoxximent inizjali. L-assi finanzjarji riportati abbażi tal-valur ġust permezz ta’ bilanċ pożittiv jew defiċit għall-ewwel jiġu rikonoxxuti abbażi tal-valur ġust u l-ispejjeż tat-tranżazzjoni jiġu ddebitati fir-rapport tal-introjtu.

Il-valur ġust ta’ assi finanzjarju mar-rikonoxximent inizjali normalment ikun il-prezz tat-tranżazzjoni (jiġifieri l-valur ġust tal-korrispettiv riċevut), sakemm il-valur ġust ta’ dak l-istrument ma jintweriex permezz ta’ tqabbil ma’ tranżazzjonijiet tas-suq kurrenti osservabbli oħrajn fl-istess strument jew abbażi ta’ teknika ta’ valwazzjoni li l-varjabbli tagħha jinkludu biss data minn swieq osservabbli (eż. f’każ ta’ xi kuntratti tad-derivattivi). Madankollu, meta jingħata self fit-tul li ma jkollu ebda mgħax jew inkella jkollu mgħax bil-kundizzjonijiet tas-suq, il-valur ġust tiegħu jista’ jiġi stmat bħala l-valur preżenti tar-riċevuti ta’ flus kollha fil-ġejjieni skontati billi tintuża r-rata tal-imgħax tas-suq prevalenti għal strument simili bi klassifikazzjoni tal-kreditu simili.

Is-self mogħti jitkejjel fl-ammont nominali tiegħu, li jitqies li huwa l-valur ġust tas-self. Ir-raġunament għal dan huwa kif ġej:

— L-“ambjent tas-suq” għall-għoti b’self mill-UE huwa speċifiku ħafna u differenti mis-suq kapitali li jintuża sabiex jinħarġu bonds kummerċjali jew tal-gvern. Billi l-mutwanti f’dawn is-swieq għandhom l-opportunità li jagħżlu investimenti alternattivi, il-possibbiltà ta’ opportunità tiddaħħal fil-kalkolu tal-prezzijiet tas-suq. Madankollu, din l-opportunità għal investimenti alternattivi ma teżistix għall-UE, li mhijiex permessa li tinvesti flus fis-swieq kapitali; hija tissellef biss fondi bl-iskop li ssellef bl-istess rata. Dan ifisser li ma hemm l-ebda għażla alternattiva ta’ għoti b’self jew investiment disponibbli għall-UE għas-somom meħuda b’self. Għalhekk, ma hemm l-ebda kost ta’ opportunità u għalhekk ma hemmx bażi ta’ paragun mar-rati tas-suq. Fil-fatt, l-operazzjoni ta’ għoti b’self tal-UE nnifisha tirrappreżenta lis-suq. Essenzjalment, billi l-“għażla” tal-kost ta’ opportunità mhijiex applikabbli, il-prezz tas-suq ma jirriflettix b’mod ġust is-sustanza tat-tranżazzjonijiet ta’ għoti b’self tal-UE. Għalhekk, mhuwiex xieraq li jiġi ddeterminat il-valur ġust tal-għoti b’self tal-UE b’referenza għal bonds kummerċjali jew tal-gvern.

— Barra minn hekk, minħabba li ma hemm l-ebda tranżazzjoni tas-suq attiv jew tranżazzjonijiet simili li wieħed jista’ jqabbel magħhom, ir-rata tal-imgħax li trid tintuża mill-UE għall-valwazzjoni ġusta tal-operazzjonijiet ta’ għoti b’self tagħha taħt l-EFSM, il-BOP u self simili ieħor, għandha tkun ir-rata tal-imgħax imposta.

— Barra minn hekk, għal dan is-self, hemm effetti kumpensatorji bejn l-għoti ta’ self u t-teħid b’self minħabba l-karattru spalla ma’ spalla (“back-to-back”) tagħhom. B’hekk, l-imgħax effettiv għas-self huwa daqs ir-rata effettiva tal-imgħax għat-teħid b’self relatat. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

L-istrumenti finanzjarji ma jibqgħux rikonoxxuti meta jiskadu d-drittijiet li jiġu riċevuti flussi ta’ flus mill-investimenti jew meta l-UE tkun ittrasferixxiet b’mod sostanzjali r-riskji u l-benefiċċji kollha tas-sjieda lil parti oħra.

Kejl sussegwenti

a) L-assi finanzjarji abbażi tal-valur ġust permezz ta’ bilanċ pożittiv jew defiċit sussegwentement jiġu riportati abbażi tal-valur ġust. Il-qligħ u t-telf li jirriżultaw minn bidliet fil-valur ġust tal-kategorija “strumenti finanzjarji abbażi tal-valur ġust permezz ta’ bilanċ pożittiv jew defiċit” huma inklużi fir-rapport tal-introjtu fil-perjodu meta jseħħu.

b) Is-self u r-riċevibbli jiġu riportati bil-kost amortizzat bl-użu tal-metodu tal-imgħax effettiv. Fil-każ ta’ self mogħti fuq fondi meħuda b’self, l-istess rata effettiva tal-imgħax tiġi applikata kemm għall-għoti ta’ self kif ukoll għat-teħid b’self, minħabba li dan is-self għandu l-karatteristiċi ta’ “operazzjonijiet spalla ma’ spalla” u d-differenzi bejn is-self u l-kundizzjonijiet u l-ammonti tat-teħid b’self mhumiex materjali. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

c) L-assi miżmuma sal-maturità jiġu riportati bil-kost amortizzat bl-użu tal-metodu tal-imgħax effettiv. Bħalissa, l-UE ma għandhiex investimenti miżmuma sal-maturità.

d) L-assi finanzjarji disponibbli għall-bejgħ jiġu riportati sussegwentement abbażi tal-valur ġust. Il-qligħ u t-telf li jirriżultaw minn bidliet fil-valur ġust tal-assi finanzjarji disponibbli għall-bejgħ huma rikonoxxuti fir-riżerva tal-valur ġust, ħlief għad-differenzi fil-qlib fuq l-assi monetarji li huma rikonoxxuti fir-rapport tal-introjtu. Meta l-assi kklassifikati bħala assi finanzjarji disponibbli għall-bejgħ ma jibqgħux rikonoxxuti jew ikunu indeboliti, l-aġġustamenti kumulattivi abbażi tal-valur ġust li qabel kienu rikonoxxuti fir-riżerva tal-valur ġust jiġu rikonoxxuti fir-rapport tal-introjtu. L-imgħax fuq l-assi finanzjarji disponibbli għall-bejgħ ikkalkolat bl-użu tal-metodu tal-imgħax effettiv jiġi rikonoxxut fir-rapport tal-introjtu. Id-dividendi fuq strumenti ta’ ekwità disponibbli għall-bejgħ jiġu rikonoxxuti meta jiġi stabbilit id-dritt tal-UE li tirċievi ħlas.

Il-valuri ġusti tal-investimenti kkwotati fi swieq attivi huma bbażati fuq il-prezzijiet kurrenti tax-xiri. Jekk is-suq għal assi finanzjarju ma jkunx attiv (u għal titoli mhux ikkwotati u derivattivi barra l-Borża), l-UE tistabbilixxi valur ġust billi tuża tekniki ta’ valwazzjoni. Dawn jinkludu l-użu ta’ tranżazzjonijiet distakkati riċenti, referenza għal strumenti oħrajn li huma sostanzjalment l-istess, analiżi tal-flussi tal-flus skontati, mudelli tal-ipprezzar tal-opzjoni u tekniki ta’ valwazzjoni oħrajn li jintużaw ta’ spiss mill-parteċipanti fis-suq.

L-investimenti f’Fondi ta’ Kapital ta’ Riskju, ikklassifikati bħala assi finanzjarji disponibbli għall-bejgħ, li ma għandhomx prezz ikkwotat f’suq attiv, jiġu vvalutati bil-valur tal-assi netti attribwibbli, li jitqies bħala ekwivalenti tal-valur ġust tagħhom.

Fil-każijiet fejn il-valur ġust tal-investimenti fi strumenti ta’ ekwità li ma għandhomx prezz tas-suq ikkwotat f’suq attiv ma jkunx jista’ jitkejjel b’mod affidabbli, dawn l-investimenti jiġu vvalutati abbażi tal-kost tagħhom nieqes it-telf minn indeboliment.

Indeboliment tal-assi finanzjarji

Assi finanzjarju jkun indebolit u telf jiġi rikonoxxut jekk, u biss jekk, ikun hemm evidenza oġġettiva ta’ indeboliment bħala riżultat ta’ avveniment wieħed jew aktar li seħħew wara r-rikonoxximent inizjali tal-assi u dak l-avveniment (jew avvenimenti) ta’ telf ikollu/ikollhom impatt fuq il-flussi tal-flus stmati fil-ġejjieni ta’ assi finanzjarju li jista’ jiġi stmat b’mod affidabbli. L-UE tivvaluta f’kull data tar-rapportar jekk hemmx evidenza oġġettiva li assi finanzjarju huwa indebolit.

(a) Assi riportati bi prezz amortizzat

Jekk ikun hemm evidenza oġġettiva li ġġarrab telf minn indeboliment fuq self u riċevibbli jew investimenti miżmuma sal-maturità riportati bil-kost amortizzat, l-ammont tat-telf jitkejjel bħala d-differenza bejn l-ammont riportat tal-assi u l-valur preżenti tal-flussi tal-flus stmati fil-ġejjieni (minbarra t-telf ta’ kreditu futur li ma ġġarrabx) skontati bir-rata effettiva tal-imgħax oriġinali tal-assi finanzjarju. L-ammont riportat tal-assi jitnaqqas u l-ammont tat-telf jiġi rikonoxxut fir-rapport tal-introjtu. Jekk self jew investiment miżmum sal-maturità jkollu rata tal-imgħax varjabbli, ir-rata ta’ skont għall-kejl ta’ kwalunkwe telf minn indeboliment tkun ir-rata effettiva tal-imgħax attwali stabbilita skont il-kuntratt. Il-kalkolu tal-valur preżenti tal-flussi ta’ flus stmati fil-ġejjieni ta’ assi finanzjarju kollateralizzat jirrifletti l-flussi ta’ flus li jistgħu jirriżultaw minn preklużjoni neqsin il-kostijiet għall-kisba u l-bejgħ tal-kollateral, kemm jekk preklużjoni tkun probabbli kif ukoll jekk le. Jekk, f’perjodu sussegwenti, l-ammont tat-telf minn indeboliment jonqos u t-tnaqqis jista’ jkun relatat b’mod oġġettiv ma’ avveniment li jseħħ wara r-rikonoxximent tal-indeboliment, it-telf minn indeboliment rikonoxxut qabel jitreġġa’ lura permezz tar-rapport tal-introjtu.

(b) Assi riportati abbażi tal-valur ġust

Fil-każ ta’ investimenti ta’ ekwità kklassifikati bħala assi finanzjarji disponibbli għall-bejgħ, tnaqqis sinifikanti jew permanenti (imtawwal) fil-valur ġust tat-titolu taħt il-kost tiegħu jiġi kkunsidrat fid-determinazzjoni ta’ jekk it-titoli humiex indeboliti. Jekk tkun teżisti xi evidenza bħal din għal assi finanzjarji disponibbli għall-bejgħ, it-telf kumulattiv — imkejjel bħala d-differenza bejn il-kost ta’ akkwiżizzjoni u l-valur ġust kurrenti, li minnha jitnaqqas kull telf minn indeboliment fuq dak l-ass finanzjarju rikonoxxut qabel fir-rapport tal-introjtu — jitnaqqas mir-riżervi u jkun rikonoxxut fir-rapport tal-introjtu. It-telf minn indeboliment rikonoxxut fir-rapport tal-introjtu fuq strumenti ta’ ekwità ma jitreġġax lura permezz tar-rapport tal-introjtu. Jekk, f’perjodu sussegwenti, jiżdied il-valur ġust ta’ strument ta’ dejn ikklassifikat bħala assi finanzjarju disponibbli għall-bejgħ u ż-żieda tista’ tkun relatata b’mod oġġettiv ma’ avveniment li jseħħ wara li jkun ġie rikonoxxut it-telf minn indeboliment, it-telf minn indeboliment jitreġġa’ lura permezz tar-rapport tal-introjtu.

1.5.6. Inventarji

L-inventarji jiġu ddikjarati skont l-inqas kost u valur nett realizzabbli. Il-kost jiġi ddeterminat bl-użu tal-metodu ta’ dak li jidħol l-ewwel joħroġ l-ewwel (“first-in, first-out” — FIFO). Il-kost tal-oġġetti lesti u tax-xogħol li jkun għadu għaddej jinkludi l-kostijiet tal-materja prima, tax-xogħol dirett u kostijiet oħrajn direttament attribwibbli, kif ukoll spejjeż ġenerali tal-produzzjoni relatati (ibbażati fuq kapaċità operazzjonali normali). Il-valur nett realizzabbli huwa l-prezz tal-bejgħ stmat matul il-kors normali tan-negozju, nieqes il-kostijiet tat-tlestija u l-ispejjeż tal-bejgħ. Meta l-inventarji jinżammu għad-distribuzzjoni mingħajr ħlas jew għal ħlas nominali, dawn jitkejlu skont l-inqas kost u l-kost tas-sostituzzjoni kurrenti. Il-kost tas-sostituzzjoni kurrenti huwa l-kost li ġġarrab l-UE sabiex tikseb l-assi fid-data tar-rapportar.

1.5.7. Ammonti tal-prefinanzjament

Prefinanzjament huwa pagament maħsub sabiex jipprovdi lill-benefiċjarju b’avvanz ta’ flus, jiġifieri “float”. Huwa jista’ jinqasam f’għadd ta’ pagamenti fuq perjodu definit fil-kuntratt, fid-deċiżjoni, fil-ftehim jew fl-att ġuridiku bażiku partikolari. Il-float jew l-avvanz jew jintuża għall-finijiet li għalihom ġie pprovdut matul il-perjodu definit fil-ftehim jew inkella jitħallas lura. Jekk il-benefiċjarju ma jġarrabx in-nefqa eliġibbli, huwa għandu l-obbligu li jrodd lura l-avvanz ta’ prefinanzjament lill-UE. L-ammont tal-prefinanzjament jista’ jitnaqqas (kompletament jew parzjalment) bl-aċċettazzjoni tal-kostijiet eliġibbli (li huma rikonoxxuti bħala spejjeż).

F’dati sussegwenti tal-karta bilanċjali, il-prefinanzjament jitkejjel fl-ammont inizjalment rikonoxxut fil-karta bilanċjali nieqes l-ispejjeż eliġibbli (inklużi l-ammonti stmati fejn meħtieġ) imġarrba matul il-perjodu.

L-imgħax fuq il-prefinanzjament jiġi rikonoxxut hekk kif jiġi gwadanjat f’konformità mad-dispożizzjonijiet tal-ftehim rilevanti. Stima tad-dħul mill-imgħax dovut, abbażi tal-aktar informazzjoni affidabbli, issir fl-aħħar tas-sena u tiġi inkluża fil-karta bilanċjali.

Avvanzi oħrajn lill-Istati Membri li joriġinaw minn rimborż mill-UE ta’ ammonti mħallsa bil-quddiem mill-Istati Membri lill-benefiċjarji tagħhom (inklużi “strumenti finanzjarji taħt ġestjoni kondiviża”) huma rikonoxxuti bħala assi u ppreżentati taħt l-intestatura tal-prefinanzjament. Avvanzi oħrajn lill-Istati Membri sussegwentement jitkejlu bl-ammont inizjalment rikonoxxut fil-karta bilanċjali nieqes l-aħjar stima tal-ispejjeż eliġibbli mġarrba mill-benefiċjarji finali, ikkalkolat abbażi ta’ suppożizzjonijiet raġonevoli u li jistgħu jiġu appoġġjati.

Il-kontribuzzjonijiet tal-UE għall-fondi fiduċjarji tal-Fond Ewropew għall-Iżvilupp jew entitajiet oħrajn mhux ikkonsolidati huma kklassifikati bħala prefinanzjament minħabba li l-għan tagħhom huwa li jagħtu “float” għall-fond fiduċjarju sabiex dan ikun jista’ jiffinanzja azzjonijiet speċifiċi definiti skont l-objettivi tal-fond fiduċjarju. Il-kontribuzzjonijiet tal-UE għall-fondi fiduċjarji jitkejlu fl-ammont inizjali tal-kontribuzzjoni tal-UE nieqes l-ispejjeż eliġibbli, inklużi l-ammonti stmati, fejn ikunu meħtieġa, imġarrba mill-fond fiduċjarju matul il-perjodu tar-rapportar u allokati għall-kontribuzzjoni tal-UE f’konformità mal-ftehim sottostanti.

1.5.8. Riċevibbli ta’ skambju u rekuperabbli mhux ta’ skambju

Billi r-regoli kontabilistiċi tal-UE jeħtieġu preżentazzjoni separata tat-tranżazzjonijiet ta’ skambju u ta’ dawk mhux ta’ skambju, għall-fini tat-tfassil tal-kontijiet, l-ammonti riċevibbli huma definiti bħala li jirriżultaw minn tranżazzjonijiet ta’ skambju u l-ammonti rekuperabbli huma definiti bħala li jirriżultaw minn tranżazzjonijiet mhux ta’ skambju, jiġifieri meta l-UE tirċievi valur mingħand entità oħra mingħajr ma tagħti direttament valur bejn wieħed u ieħor ugwali fil-borża (pereżempju, ammonti rekuperabbli minn Stati Membri relatati mar-riżorsi proprji).

L-ammonti riċevibbli minn tranżazzjonijiet ta’ skambju jissodisfaw id-definizzjoni ta’ strumenti finanzjarji u, b’hekk, huma kklassifikati bħala self u riċevibbli u mkejla kif xieraq (ara n-nota 1.5.5). Id-divulgazzjonijiet fin-noti tal-istrumenti finanzjarji li jikkonċernaw ir-riċevibbli minn tranżazzjonijiet ta’ skambju jinkludu d-dħul dovut u n-nefqiet differiti minn tranżazzjonijiet ta’ skambju, minħabba li mhumiex materjali. Issir ukoll valwazzjoni negattiva ġenerali abbażi tal-esperjenza tal-passat għal ordnijiet ta’ rkupru pendenti li mhumiex diġà soġġetti għal valwazzjoni negattiva speċifika.

Ir-rekuperabbli minn tranżazzjonijiet mhux ta’ skambju jiġu riportati fl-ammont oriġinali (aġġustat għal imgħax u penali) nieqes il-valwazzjoni negattiva għal indeboliment. Valwazzjoni negattiva għal indeboliment ta’ rekuperabbli minn tranżazzjonijiet mhux ta’ skambju tiġi stabbilita meta jkun hemm evidenza oġġettiva li l-UE mhijiex se tkun tista’ tiġbor l-ammonti kollha dovuti skont it-termini oriġinali tar-rekuperabbli minn tranżazzjonijiet mhux ta’ skambju. L-ammont tal-valutazzjoni negattiva huwa d-differenza bejn l-ammont riportat tal-assi u l-ammont rekuperabbli. L-ammont tal-valwazzjoni negattiva huwa rikonoxxut fir-rapport tal-introjtu. Issir ukoll valwazzjoni negattiva ġenerali, abbażi tal-esperjenza tal-passat, għal ordnijiet ta’ rkupru pendenti li mhumiex diġà soġġetti għal valwazzjoni negattiva speċifika. Ara n-nota 1.5.14 dwar it-trattament tad-dħul dovut fi tmiem is-sena. L-ammonti murija u divulgati bħala rekuperabbli minn tranżazzjonijiet mhux ta’ skambju mhumiex strumenti finanzjarji minħabba li ma jirriżultawx minn kuntratt li jwassal għal obbligazzjoni finanzjarja jew strument ta’ ekwità. Madankollu, fin-noti għar-rapporti finanzjarji, l-ammonti rekuperabbli minn tranżazzjonijiet mhux ta’ skambju huma divulgati flimkien mal-ammonti riċevibbli minn tranżazzjonijiet ta’ skambju, fejn xieraq.

1.5.9. Flus u l-ekwivalenti ta’ flus

Il-flus u l-ekwivalenti ta’ flus huma strumenti finanzjarji u jinkludu kontanti, depożiti miżmuma fuq talba jew b’avviż ta’ malajr mal-banek u investimenti ferm likwidi oħrajn għal perjodu ta’ żmien qasir bil-maturitajiet oriġinali ta’ tliet xhur jew inqas.

1.5.10. Benefiċċji tal-impjegati

Il-politika tal-kontabbiltà għall-benefiċċji tal-impjegati ġiet aġġornata skont ir-rekwiżiti tar-regola riveduta tal-kontabbiltà EAR 12 Benefiċċji tal-Impjegati, effettiva għall-perjodi li jibdew mill-1 ta’ Jannar 2018 jew wara, abbażi tal-IPSAS 39 il-ġodda (Benefiċċji tal-Impjegati) ippubblikati f’Lulju 2016. It-tibdil ewlieni, li jirriżulta mir-reviżjoni tar-regola tal-kontabbiltà 12, hu l-preżentazzjoni tal-qligħ u t-telf attwarjali bħala ċaqliq fl-assi netti minflok fir-rapport tal-introjtu.

Il-kontabbiltà għal pjanijiet definiti tal-benefiċċji hi kumplessa minħabba li huma meħtieġa suppożizzjonijiet attwarjali u ġudizzju biex jitkejjel l-obbligu. Fl-applikazzjoni tar-regola riveduta tal-kontabbiltà, l-UE reġgħet ivvalutat il-ġudizzji użati, b’mod partikolari fir-rigward tal-istima tal-kost finali tal-benefiċċju attribwit għall-impjegati. Bħala riżultat ta’ dan l-eżerċizzju, ġiet ikkonfermata l-idoneità tal-użu tal-perjodu tas-servizz attiv stmat tal-impjegat bħala l-bażi għall-attribuzzjoni tal-benefiċċji għall-perjodi ta’ servizz. Il-benefiċċji li l-impjegati tal-UE huma intitolati għalihom jingħataw taħt pjan wieħed — għad li huma maqsuma f’żewġ skemi — u dawn iridu jiġu ttrattati b’mod simili biex tingħata preżentazzjoni ġusta tas-sitwazzjoni u tiġi riflessa r-realtà ekonomika.

L-UE tipprovdi sett ta’ benefiċċji (emolumenti u sigurtà soċjali) lill-impjegati. Għall-finijiet kontabilistiċi, dawn iridu jiġu kklassifikati f’benefiċċji b’terminu qasir u ta’ wara l-impjiegi.

Benefiċċji tal-impjegati b’terminu qasir

Il-benefiċċji tal-impjegati b’terminu qasir huma dawk il-benefiċċji li għandhom jiġu saldati qabel tnax-il xahar wara tmiem il-perjodu ta’ rapportar li fih l-impjegati taw is-servizz, bħal salarji, liv annwali u minħabba mard bi ħlas, u allowances b’terminu qasir oħra. Il-benefiċċji b’terminu qasir tal-impjegati huma rikonoxxuti bħala spiża meta jiġi pprovdut is-servizz relatat. Obbligazzjoni tiġi rikonoxxuta għall-ammont mistenni li jitħallas jekk l-UE jkollha obbligu legali jew kostruttiv preżenti xi tħallas bħala riżultat ta’ servizz ipprovdut mill-impjegat fl-imgħoddi u l-obbligu jkun jista’ jiġi stmat b’mod affodabbli.

Benefiċċji ta’ wara l-impjieg

L-UE tagħti sett ta’ benefiċċji ta’ wara l-impjieg lill-impjegati, li jinkludu pensjonijiet tal-irtrar, tal-invalidità u tar-riverżjoni, kif ukoll kopertura medika (ara n-nota 2.9).

L-UE tipprovdi lill-persunal tagħha bi pjan ta’ benefiċċji ta’ wara l-impjieg li jinkludi:

(i) Skema ta’ Pensjonijiet tal-Uffiċjali Ewropej (PSEO): Il-benefiċċji mogħtija skont din l-iskema ffinanzjata b’mod nozzjonali (16) huma relatati mal-anzjanità, l-invalidità u s-sopravvivenza, kif ukoll, allowances tal-familja, mewt qabel l-irtirar lil dawk l-impjegati li jaħdmu jew ħadmu fl-Istituzzjonijiet jew fl-Aġenziji tal-UE u f’korpi oħra tal-UE jew huma superstiti ta’ uffiċjali deċeduti jew pensjonanti. Il-persunal jikkontribwixxi terz mill-kost mistenni ta’ dawn il-benefiċċji mis-salarji tiegħu.

(ii) Reġim Komuni tal-Assigurazzjoni tal-Mard (JSIS): Taħt din l-iskema, l-UE tipprovdi kopertura tas-saħħa għall-persunal tal-Kummissjoni Ewropea, tal-Istituzzjonijiet, tal-Aġenziji u ta’ korpi oħra tal-UE permezz tar-rimborż tal-ispejjeż mediċi. Il-benefiċċji mogħtija lill-persuni “inattivi” ta’ din l-iskema (jiġifieri pensjonanti, orfni, eċċ.) huma kklassifikati bħala benefiċċji tal-impjegati ta’ wara l-impjieg.

L-UE tipprovdi wkoll benefiċċji ta’ wara l-impjieg lil membri tal-istituzzjonijiet tal-UE permezz ta’ skemi tal-pensjoni separati. Dawn jintwerew taħt l-intestatura skemi oħra ta’ benefiċċji tal-irtirar. Permezz ta’ dawn l-iskemi l-UE tipprovdi benefiċċji tal-pensjoni lil membri tal-Kummissjoni, tal-Qorti tal-Ġustizzja u l-Qorti Ġenerali, tal-Qorti tal-Awdituri, tal-Kunsill, tal-Parlament Ewropew, tal-Ombudsman, tal-Kontrollur għall-Protezzjoni tad-Data, tat-Tribunal tas-Servizz Ċivili. L-UE tipprovdi kopertura tas-saħħa lill-membri tal-Istituzzjonijiet tal-UE permezz tal-JSIS.

Il-benefiċċji ta’ hawn fuq ta’ wara l-impjieg jikkwalifikaw bħala obbligi tal-benefiċċji definiti tal-UE u huma kkalkolati f’kull data ta’ rapportar billi jiġi stmat l-ammont tal-benefiċċju futur li l-impjegati jkunu ggwadanjaw fil-perjodi kurrenti u ta’ qabel, filwaqt li jitnaqqas dak l-ammont u l-valur ġust ta’ kwalunkwe assi tal-pjan. Il-kalkolu tal-obbligu tal-benefiċċju definit isir ta’ kull sena bl-użu tal-metodu ta’ kreditu għal kull unità proġettata. Il-valur preżenti tal-obbligu tal-benefiċċju definit jiġi ddeterminat billi l-ħruġ tal-flus stmat fil-ġejjieni jiġi skontat bl-użu ta’ rati tal-imgħax ta’ bonds tal-gvern li huma denominati fil-munita li biha jitħallsu l-benefiċċji u li għandhom perjodi ta’ maturità li joqorbu lejn it-termini tal-obbligazzjoni tal-pensjoni relatata.

Il-benefiċċji ta’ wara l-impjieg ipprovduti lill-persunal tal-UE huma inkorporati fi pjan wieħed li jinkludi kemm skema tal-pensjoni (PSEO) kif ukoll reġim tal-assigurazzjoni tal-mard (JSIS), bid-dritt ta’ kopertura skont l-iskema JSIS li jiddependi mill-kisba tad-dritt għal kopertura skont l-iskema PSEO. Skont it-termini ta’ dan il-pjan uniku, kif stipulat fir-Regolament dwar il-Persunal, ċerti intitolamenti, bħad-dritt għal pensjoni differita u mnaqqsa skont l-iskema PSEO, jinkisbu wara 10 snin servizz. Madankollu, l-intitolamenti miksuba skont il-pjan uniku mis-servizz sussegwenti tal-impjegat huma materjalment ogħla minn dawk l-intitolamenti inizjali kif riflessi mid-drittijiet sussegwenti tal-pensjoni li jsiru dovuti ta’ kull sena.

Għaldaqstant, sabiex tintwera s-sustanza ekonomika tat-tranżazzjoni sottostanti rikjesta mill-karatteristika kwalitattiva tar-rappreżentazzjoni leali tar-rapportar finanzjarju kif deskritt kemm fl-EAR 1 kif ukoll fil-Qafas Kunċettwali tal-IPSAS, il-kost tas-servizz imġarrab fuq bażi ta’ linja dritta tul il-perjodu ta’ servizz attiv stmat tal-persunal, jiġifieri l-perjodu mid-data meta s-servizz mill-impjegat iwassal għall-ewwel darba għall-benefiċċji skont il-pjan (kemm jekk il-beneifċċji jkunu kundizzjonali għal servizz addizzjonali kif ukoll jekk le) sad-data meta s-servizz addizzjonali mill-impjegat ma jwassal għal ebda ammont materjali ta’ benefiċċji addizzjonali skont il-pjan, ħlief żidiet ulterjuri fis-salarju. Dan l-approċċ hu applikat b’mod konssitenti għall-benefiċċji pprovduti skont il-pjan uniku.

Il-kejl mill-ġdid tal-obbligazzjoni definita netta tal-benefiċċju jinkludi l-qligħ u t-telf attwarjali u r-redditu fuq l-assi tal-pjan, u hu rikonoxxut minnufih fl-assi netti.

L-UE tagħraf l-ispiża netta tal-imgħax (introjtu) u spejjeż oħra relatati mal-pjanijiet tal-benefiċċju definiti fir-rapport tal-introjtu fi ħdan id-didaskalija “kostijiet tal-persunal u tal-pensjoni”.

Meta l-benefiċċji pprovduti jinbidlu jew jitnaqqsu, it-tibdil li jirriżulta fil-benefiċċji li jkun relatat mas-servizz fl-imgħoddi jew il-qligħ jew it-telf fuq it-trażżin jiġi rikonoxxut minnufih fir-rapport tal-introjtu. Il-qligħ u t-telf fid-dikjarazzjoni jiġu rikonoxxuti meta jseħħ is-saldu. Il-kost tas-servizz tal-passat jiġi rikonoxxut minnufih fir-rapport tal-introjtu, sakemm il-bidliet fil-pjan tal-pensjonijiet ma jkunux kundizzjonali fuq il-fatt li l-impjegati jibqgħu fis-servizz għal perjodu ta’ żmien speċifikat.

1.5.11. Provvedimenti

Il-provvedimenti jiġu rikonoxxuti meta l-UE jkollha obbligu legali jew kostruttiv preżenti lejn il-partijiet terzi bħala riżultat ta’ avvenimenti passati, meta jkun aktar probabbli milli le li jkun hemm ħtieġa ta’ fluss ta’ ħruġ ta’ riżorsi sabiex jiġi saldat l-obbligu u meta l-ammont ikun jista’ jiġi stmat b’mod affidabbli. Mhumiex rikonoxxuti provvedimenti għal telf operatorju fil-ġejjieni. L-ammont tal-provvediment huwa l-aħjar stima tal-ispejjeż li mistennija jkunu meħtieġa sabiex jiġi saldat l-obbligu preżenti fid-data tar-rapportar. Meta l-provvediment jinvolvi għadd kbir ta’ partiti, l-obbligu jiġi stmat permezz tal-ponderazzjoni tal-eżiti kollha possibbli bil-probabbiltajiet assoċjati tagħhom (il-metodu tal-“valur mistenni”).

Il-provvedimenti għal kuntratti onerużi jitkejlu bil-valur preżenti tal-inqas wieħed minn fost il-kost mistenni tat-terminazzjoni tal-kuntratt u l-kost nett mistenni tal-kontinwazzjoni bil-kuntratt.

1.5.12. Obbligazzjonijiet finanzjarji

L-obbligazzjonijiet finanzjarji huma kklassifikati bħala obbligazzjonijiet finanzjarji bil-valur ġust permezz ta’ bilanċ pożittiv jew defiċit, bħala obbligazzjonijiet finanzjarji riportati bil-kost amortizzat jew bħala obbligazzjonijiet ta’ garanzija finanzjarja.

Is-self meħud jikkonsisti f’self meħud minn istituzzjonijiet ta’ kreditu u djun ipprovati minn ċertifikati. Huma jiġu rikonoxxuti inizjalment abbażi tal-valur ġust, bħala r-rikavat mill-ħruġ tagħhom (il-valur ġust tal-korrispettiv riċevut) wara li jitnaqqsu l-kostijiet tat-tranżazzjoni mġarrba, imbagħad sussegwentement jiġu riportati bil-kost amortizzat bl-użu tal-metodu tal-imgħax effettiv; kwalunkwe differenza bejn ir-rikavat, wara li jitnaqqsu l-kostijiet tat-tranżazzjoni, u l-prezz tal-fidwa tiġi rikonoxxuta fir-rapport tal-introjtu matul il-perjodu tat-teħid b’self bl-użu tal-metodu tal-imgħax effettiv. Fil-każ tas-self mogħti fuq fondi missellfa, il-metodu tal-imgħax effettiv ma jistax jiġi applikat għall-għoti ta’ self u t-teħid b’self, abbażi ta’ kunsiderazzjonijiet ta’ materjalità. Il-kostijiet tat-tranżazzjoni mġarrba mill-UE u mbagħad iddebitati mill-ġdid lill-benefiċjarju tas-self jiġu direttament rikonoxxuti fir-rapport tal-introjtu.

L-obbligazzjonijiet finanzjarji ikkategorizzati abbażi tal-valur ġust permezz ta’ surplus jew defiċit jinkludu derivattivi li l-valur ġust tagħhom ikun negattiv. Huma jingħataw l-istess trattament kontabilistiku bħall-assi finanzjarji abbażi tal-valur ġust permezz ta’ surplus jew defiċit, ara n-nota 1.5.5.

L-obbligazzjonijiet tal-garanziji finanzjarji għall-ewwel jiġu rikonoxxuti abbażi tal-valur ġust, li huwa l-primjum riċevut. Sussegwentement, l-obbligazzjonijiet tal-garanziji finanzjarji jitkejlu skont l-ogħla stima tal-ispejjeż li mistennija jkunu meħtieġa sabiex tiġi saldata l-obbligazzjoni tal-garanzija finanzjarja u l-ammont inizjalment rikonoxxut nieqes, fejn xieraq, l-amortizzament kumulattiv. L-UE tirrikonoxxi obbligazzjoni ta’ garanzija finanzjarja meta tirċievi korrispettiv għall-għoti tal-garanzija, jiġifieri f’termini tas-suq, jew meta l-valur ġust tal-garanzija jkun jista’ jitkejjel b’mod affidabbli. F’każ li ma jeżisti l-ebda suq attiv għal kuntratt ta’ garanzija direttament ekwivalenti, l-UE tiddivulga l-garanzija mogħtija bħala obbligazzjoni kontinġenti (ara n-nota 1.7.2) jew — meta jkun aktar probabbli milli le li jkun meħtieġ ħruġ ta’ riżorsi sabiex jiġi saldat l-obbligu — l-UE tirrikonoxxi dispożizzjoni (ara n-nota 1.5.11).

L-obbligazzjonijiet finanzjarji huma kklassifikati bħala obbligazzjonijiet mhux kurrenti, għajr għall-maturitajiet ta’ inqas minn 12-il xahar wara d-data tal-karta bilanċjali.

Il-fondi fiduċjarji tal-UE li huma meqjusa bħala parti mill-attivitajiet operattivi tal-Kummissjoni jiġu kontabilizzati fil-kontijiet tal-Kummissjoni u kkonsolidati ulterjorment fil-kontijiet annwali tal-UE. Għalhekk, il-kontribuzzjonijiet minn donaturi oħrajn għall-fondi fiduċjarji tal-UE jissodisfaw il-kriterji tad-dħul minn tranżazzjonijiet mhux ta’ skambju taħt ċerti kundizzjonijiet u jiġu ppreżentati bħala obbligazzjonijiet finanzjarji sakemm jiġu ssodisfati l-kundizzjonijiet mehmuża mal-kontribuzzjonijiet ittrasferiti, jiġifieri jiġġarrbu l-kostijiet eliġibbli mill-fond fiduċjarju. Il-fond fiduċjarju huwa meħtieġ li jiffinanzja proġetti speċifiċi u jagħti lura l-bqija tal-fondi fil-mument tal-istralċ. Fid-data tal-karta bilanċjali, l-obbligazzjonijiet pendenti tal-kontribuzzjoni jitkejlu f’kontribuzzjonijiet riċevuti neqsin l-ispejjeż imġarrba mill-fond fiduċjarju, inklużi l-ammonti stmati, meta meħtieġ. Għall-finijiet ta’ rapportar, l-ispejjeż netti jiġu allokati għall-kontribuzzjonijiet ta’ donaturi oħrajn fi proporzjon għall-kontribuzzjonijiet netti mħallsin fil-31 ta’ Diċembru. Din l-allokazzjoni ta’ kontribuzzjonijiet hija biss indikattiva. Meta l-fond fiduċjarju jiġi stralċat, il-qasma attwali tar-riżorsi li jifdal tiġi deċiża mill-bord tal-fond fiduċjarju.

1.5.13. Ammonti pagabbli

Ammont sinifikanti mill-ammonti pagabbli tal-UE huma pretensjonijiet ta’ kostijiet mhux imħallsin mill-benefiċjarji ta’ għotjiet jew finanzjament ieħor mill-UE (tranżazzjonijiet mhux ta’ skambju). Huma jiġu rreġistrati bħala ammonti pagabbli għall-ammont mitlub meta tiġi riċevuta l-pretensjoni tal-kost. Wara verifika u aċċettazzjoni tal-kostijiet eliġibbli, l-ammonti pagabbli jiġu vvalutati fl-ammont aċċettat u eliġibbli.

L-ammonti pagabbli li jirriżultaw mix-xiri ta’ oġġetti u servizzi jiġu rikonoxxuti hekk kif tasal il-fattura għall-ammont oriġinali u l-ispejjeż korrispondenti jiddaħħlu fil-kontijiet meta l-provvisti jew is-servizzi jiġu kkonsenjati u aċċettati mill-UE.

1.5.14. Dħul u imposti dovuti u differiti

It-tranżazzjonijiet u l-avvenimenti jiġu rikonoxxuti fir-rapporti finanzjarji fil-perjodu li miegħu huma relatati. Fl-aħħar tas-sena, jekk fattura tkun għadha ma nħarġitx iżda s-servizz ikun ingħata, il-provvisti jkunu ġew ikkonsenjati mill-UE, jew ikun jeżisti ftehim kuntrattwali (pereżempju, b’referenza għal trattat), dħul dovut jiġi rikonoxxut fir-rapporti finanzjarji. Barra minn hekk, fi tmiem is-sena, jekk tinħareġ fattura iżda s-servizzi jkunu għadhom ma ngħatawx jew il-prodotti fornuti jkunu għadhom ma ġewx ikkonsenjati, id-dħul jiġi differit u rikonoxxut fil-perjodu kontabilistiku sussegwenti.

L-ispejjeż jingħaddu wkoll fil-perjodu li jkunu relatati miegħu. Fl-aħħar tal-perjodu kontabilistiku, l-ispejjeż dovuti jiġu rikonoxxuti fuq il-bażi ta’ ammont stmat tal-obbligu tat-trasferiment għall-perjodu. Il-kalkolu tal-ispejjeż dovuti jsir f’konformità mal-linji gwida operazzjonali u prattiċi dettaljati maħruġa mill-Kummissjoni, li għandhom l-għan li jiżguraw li r-rapporti finanzjarji jipprovdu rappreżentazzjoni fidila tal-fenomeni ekonomiċi u oħrajn li huma jippretendu li jirrappreżentaw. Permezz ta’ analoġija, jekk ikun sar ħlas bil-quddiem għal servizzi jew oġġetti li jkunu għadhom ma ġewx riċevuti, l-ispiża tiġi differita u rikonoxxuta fil-perjodu kontabilistiku sussegwenti.

1.6. RAPPORT TAL-INTROJTU

1.6.1. Dħul

DĦUL MINN TRANŻAZZJONIJIET MHUX TA’ SKAMBJU

Il-maġġoranza kbira tad-dħul tal-UE huwa relatat mat-tranżazzjonijiet mhux ta’ skambju:

Riżorsi bbażati fuq l-ING u r-riżorsi mill-VAT

Id-dħul jiġi rikonoxxut għall-perjodu li fih il-Kummissjoni tibgħat sejħa għal fondi lill-Istati Membri, fejn hija titlob il-kontribuzzjoni tagħhom. Huma jitkejlu abbażi tal-“ammont eżerċitat” tagħhom. Billi r-riżorsi mill-VAT u mill-ING huma bbażati fuq estimi tad-data għas-sena baġitarja kkonċernata, huma jistgħu jiġu riveduti skont il-bidliet li jseħħu sakemm tinħareġ id-data finali mill-Istati Membri. L-effett ta’ bidla fl-istima jiġi inkluż meta jiġi ddeterminat il-bilanċ pożittiv jew id-defiċit nett għal dak il-perjodu li fih tkun seħħet il-bidla.

Riżorsi proprji tradizzjonali

L-ammonti rekuperabbli minn tranżazzjoni mhux ta’ skambju u d-dħul relatat jiġu rikonoxxuti meta d-dikjarazzjonijiet rilevanti tat-tip “A” ta’ kull xahar (li jinkludu d-dazji miġbura u l-ammonti dovuti li huma garantiti u mhux ikkontestati) jaslu għand l-Istati Membri. Fid-data ta’ rapportar, id-dħul miġbur mill-Istati Membri għall-perjodu iżda li jkunu għadhom ma tħallsux lill-Kummissjoni Ewropea jiġi stmat u rikonoxxut bħala dħul dovut. Id-dikjarazzjonijiet tat-tip “B” ta’ kull trimestru (li jinkludu dazji li la huma miġbura u lanqas garantiti, kif ukoll ammonti garantiti li ġew ikkontestati mid-debitur) li jaslu għand l-Istati Membri jiġu rikonoxxuti bħala dħul wara li jitnaqqsu minnhom il-kostijiet tal-ġbir li għalihom huma intitolati. Barra minn hekk, tnaqqis fil-valur huwa rikonoxxut għall-ammont stmat tad-differenza fl-irkupru.

Multi

Id-dħul minn multi jiġi rikonoxxut meta tittieħed id-deċiżjoni tal-UE li timponi multa u meta din tkun ġiet innotifikata b’mod uffiċjali lid-destinatarju. Jekk ikun hemm dubji dwar is-solvenza tal-impriża, għandu jiġi rikonoxxut tnaqqis fil-valur tal-intitolament. Wara d-deċiżjoni li tiġi imposta l-multa, id-debituri għandhom xahrejn mid-data tan-notifika biex:

a) jew jaċċettaw id-deċiżjoni, u b’hekk ikollhom iħallsu l-multa fiż-żmien stipulat u l-ammont jinġabar b’mod definittiv mill-UE;

b) jew ma jaċċettawx id-deċiżjoni, u f’dak il-każ jappellaw skont il-liġi tal-UE.

Madankollu, anki jekk ikun hemm l-appell, il-multa għandha titħallas fiż-żmien stipulat ta’ tliet xhur billi l-appell ma għandux l-effett ta’ sospensjoni (l-Artikolu 278 tat-Trattat tal-UE) jew, taħt ċerti ċirkustanzi u suġġett għall-qbil mal-Uffiċjal tal-Kontabbiltà tal-Kummissjoni, id-debitur jista’ minflok jippreżenta garanzija bankarja għall-ammont.

Jekk l-impriża tappella kontra d-deċiżjoni, u tkun diġà ħallset il-multa b’mod provviżorju, l-ammont jiġi ddivulgat bħala obbligazzjoni kontinġenti. Madankollu, billi appell tad-destinatarju kontra deċiżjoni tal-UE ma għandux effett ta’ sospensjoni, il-flus riċevuti jintużaw sabiex jillikwidaw l-ammont rekuperabbli. Jekk tiġi riċevuta garanzija minflok ħlas, il-multa tibqa’ bħala ammont rekuperabbli. Jekk ikun jidher probabbli li l-Qorti Ġenerali ma tkunx se tiddeċiedi favur l-UE, jiġi rikonoxxut provvediment sabiex ikopri dan ir-riskju. Jekk minflok tkun ingħatat garanzija, mela l-ammont rekuperabbli pendenti jitnaqqas fil-valur tiegħu kif meħtieġ. L-imgħax akkumulat riċevut mill-Kummissjoni fil-kontijiet bankarji fejn jiġu ddepożitati l-pagamenti riċevuti jiġi rikonoxxut bħala dħul, u kwalunkwe obbligazzjoni kontinġenti tiżdied kif xieraq.

Mill-2010, il-multi kollha msarrfin b’mod provviżorju bdew jiġu amministrati mill-Kummissjoni f’fond maħluq speċifikament (BUFI) u investiti fi strumenti finanzjarji.

DĦUL MINN TRANŻAZZJONIJIET TA’ SKAMBJU

Id-dħul mill-bejgħ ta’ oġġetti u servizzi jiġi rikonoxxut meta r-riskju u l-benefiċċji sinifikanti tas-sjieda tal-oġġetti jiġu ttrasferiti lill-akkwirent. Id-dħul assoċjat ma’ tranżazzjoni li tinvolvi l-forniment ta’ servizzi jiġi rikonoxxut b’referenza għall-istadju ta’ meta titlesta t-tranżazzjoni fid-dat